VCTH | Zo Kan Si\nHome » Zo Kan Si\nZo Kan Si\nVancung Thaihlio timi cu Falam khuasung um mino hrekkhat in Feb 14, 2003 ah rak din asi. VCTH cu pawlkom (organization) ti hnakin calai ṭhianrualkom (friend club) ti sehla a sual lo ding ka zum. Kan Chin lole Falam Calai um daan kan thlir tikah van ihsin, a sangnak hmun ihsin rak tlak mi calai lawnglawng deuh a rak tam. Tah ṭhimnak ah, Megazine pawl le cauk rak suah mi pawl a tam sawn cu biaknak lam lole phunsang tlawng lole calai pawlkom FLS or CLF tivek ih rak suah kha asi ṭheu. Mizanran mino leng le val tampi cu cahram, biazai tete rak ngan cu asi ko nan an zal sungah maw, cabu sung ah maw cutin um hmun nei lo in a rak ziam ṭheu. Curuangah mizaran mino tampi cu calai thawn kan/an hlat aw vivo. Mizaran, mino leng le val an thinlung sungih thuh mi calai thiamṭial phorhsuah thei tu sihram seh ti ruahsannak thawn VCTH cu rak din asi.\nKan rak ṭuansuak mi pawl, thla khat voikhat thuthang cazual kan rak suah; calai, ram thu le hla thawn pehpar aw in seminars kan nei; khuasung mino pawlkom awknak a hnget khoh sinsin theinak dingah bawhlung lehpannak nei a siih VCTH club din asi; khua le ram ṭhansonak hrang ah thazang thawn, dawhhna lamah, lamzin sial, lukaape kan pok ṭheu; Friday club kan ti ih tlawngkai ni nga zaan tinten khuasung kum upa hlanlai thu thei deuh tu, ralbawi rak ṭuan dahtu, niangnganzi tama(politicains) tivek pawl kan leng ih thu nuam rel khawmnak kan nei ṭheu.\nCui rak ṭuansuaknak ihsin kan mino lak ah ṭhansonak tampi in pek in ka hmu, Ca a ngan dah lem lo pawl tla ca an, kan ngan. Cui kan ngan mi ca cu kan rualpi pawl in an siar. Mah rualpi te ngan mi ti cu an siar ve ṭento ko. Cuhleiah VCTH in ca ngan thiam thar leh quality a nei mi baizai pu le pi pawl tla a rak sarsuak. Calai lawngah siloin Upa pawlih an theihnak in hlawm mi, ruahnak in pe mi pawl, mino pawl thawn kan rak pawlkom aw mi pawl tla cu tuni tiang man a nei zet mi, kan nun ih a hngilh thei lo mi camkhat caan a rak si.\nThu le hla a phunphun, dinhmun a phunphun, thlihrandaan a phunphun ruangah a duhdaw aw zet mi ṭhian le rual, laihri sempi pawl tla cu ṭhen aw tahrat in thlua le tlang dangdang ah ṭhen aw a rak si. Cui thlihran in kan Thaihlio tla cu a rak fen ve hmang. Cuticun VCTH cu a lang ten rak cawl cu asi. Cui boruak thlihran ih phenah ziang hman ih a fen le a hmit thei lo mi Thaihlio thinlung le thlarau cu kan thinlung sungah a cam ringring.\nVancung Thaihlio ti cu zate theih mi asi. A hleice in thuanthu roling a duhtu pawl in cu an thei sinsin ding. VCTH ti cu a mawi zet mi Vancung fala tinak asi ko. Mawinak lawng siloin fimnak, theihnak thawn a khat mi tla an si fawn. Kan VCTH tla hi thuanthu roling sungih vancung fala bangin kan miphun, khua le ram hrangah a mawi mi le theihkauhnak, ruahnak thazang a pe thei tu si hram seh ti ruahsannak thawn tu nan hnen ah http://www.vcth.net/ tin Chin website thar a thleng. Hih VCTH thla a zap salnak thawngin a ṭhenthek aw mi ṭhian le rual, calai rualpi pawl tla a finkhawm sal ding ti zumnak tumpi ka nei. Cuhlei-ah calai rualpi thar tampi tla sarsuak in hi VCTH cu kan tlanlennak calai tualrawn te sihramseh ti saduh ka that fawn. Ruahnak, cahram, nunthuleng, theihkauhnak, baizai, thu dangdang le siarnak lamin in ṭan pi cio hram uh law.\nYangon khawsung tlan bus pahnih pah-awk, mi 9 thi\nWai Luh Kyaw motorcycle MMK 710,000 in lei theih\nHakha Post in "Hakhanet" tiin TV Channel a thlah ding\n© 2011, ↑ VCTH


Cikha Khua Ih Covid-19 Natnei Pawl Cu Khualtlawng Vak Sukso Khal An Si Lo, Naupai A Thi, Sibawi Pawl CDM Ih An Lut Ruangah An Daihaw Lo – Meifar\nCikha Khua Ih Covid-19 Natnei Pawl Cu Khualtlawng Vak Sukso Khal An Si Lo, Naupai A Thi, Sibawi Pawl CDM Ih An Lut Ruangah An Daihaw Lo\nJune 1, 2021 admin Lawrkhawm 0\nMyanmar ramsung a buai laiah Covid-19 natsia a hrang sal cu a beidong thlak zet. India-Myanmar ramri ih um Chinram, Tonzang Township, Cikha khua cu Covid-19 in a nuai ciamco ih Tonzang ramsung ah Covid-19 natnei 82 an um zo.\nMay 28 ah naupai kum 38 mi cu Covid-19 nat anei ti an hmusuak ih Cikha siizung ah an tuamhlawm nan sunday zan (May 30) nazi 11:35pm ah a na tuar loin a pasal le a fate 3 cu a thihsan.\nDr. Thang Sian Khaing in “Damlonak dang anei lo” a ti, Myanmar ralkap pawlin Covid-19 ruangah Tonzang le Sagaing Region, Tamu khua cu innsung ah kharhkhum aw dingin stay-at-home thu an phuang zo.\nTonzang Township, Cikha khua ah May 30 sun lawngah Covud-19 natnei thar 25 an hmu ih 10 cu an bese ruangah ICU ah ventilators bun in an tuamhlawm rero lai. Damlo pawl ih sulhnu an zohsal tikah hmun dang ih khualtlawng ṭheu an si lo thu theih a si, tuiṭum Covid-19 nathrik cu India ram ihsin ra lut si an zum.\nDr. Thang Sian Khaing in “Covid-19 ruangah India ram cu lockdown thu an phuang zo, ramri khal an phit thluh. Asinan, a thupten ramri paltlangtu pawlin nathrik an rung kenglut a si ding ti kan zum” a ti.\n“Siivai le damlo tuamhlawmtu siibawi kan tlasam tuk, siizung ih hnaṭuan pawl khal CDM ih an rak lut ruangah kan daihaw lo. Damlo pawl cu khua dang siizung in an cohlang lo ruangah kan refer thei lo” a ti.\nMyanmar ralkap in tuiṭum ih Covid-19 cu nathrik thar a si le si lo an zohdik lai, ralkap in thuneihnak an lak hlanah nitinten 16,000-18,000 zat Myanmar rampum huap Covid-19 swab tests an rak nei ṭheu. Asinan, ralkap in thuneihnak an lak hnu ihsin nitinten 1,500 to 2,000 hrawng lawng an test.\nA Thih Hnuah Mipi In A Lungthlitum Vekin A Innsang Hrang Inn An Sak Sak\nNUG In Rohingyas Thuhla A Buaipi Ding


Chin mino Salai Thang Muan Khual an kap that nak san relfiang - Falam Online Media\nKum 19 mi, Chin mino Salai Thang Muan Khual thih thu thawn pehparin a kap thattu SAC ralkap cun kan thu a ngai lo ruangah kan kap mi a si ti`n a sungte an sim thei.\nSalai Thang Muan Khual cu January 27 ah a hnaṭuannak ihsin a tlung ih, a pi tei` inn ah rawl a ei ta.\nCuih hmun ihsin zaanlam nazi 6 hrawng ah a suak ih inn thlen ti a nei nawn lo. Online tlangthan nakin siseh a sungte pawl in mihlo dinhmun in ni 2 sung an hawl hnu, January 29 ah Kalaymyo Regional Command Headquarters (RCH) compound ih ralkap siizung ihsin a ruak lak dingah a sungte an sim thei.\n“January 29 ah amah sile si lo ruak zoh ciang dingin a farnu an sim thei ih, Cutin ralkap siizung ihsin a ruak kan phur tlung. Ataksa ah hremnak hriamhma tivek a um hran lo. Meithal kahnak hliamhma a um. A dunglam ihsin a pum lam ah a tlangsuak a bang. Ralkap pawl cun cawl aw kan ti ih a cawl duh lo ruangah kan kap mi a si an ti” tiah a sungkhat naivai mipakhat cun a rel ih “a thu cun cutin an rel nan atakah thil si dan a dang thei” a ti.\nSalai Thang Muan Khual cu kan dung a luan zo tikcucaan ih Chin mino pakhat an rak kap that dahnak, Kalaymyo Bogyoke ziinpi kiangih NayChiaTaih le Taungphila ziinpial ralhraang ralkap pawl duty nak kiangkap ih kah that mi siding zum a um thu, tualsungum pawl in an rel.\nMistiri hnaṭuan Salai Thang Muan Khual cu zumthlum nat nei a nu le a unau pawl zohkhentubik a si ih, a sungte hrang ahcun innsangpabik an sun ral cu an inn, an Lo le an neih hmuahhmuah sun ral thawn a bangaw a si.\n← Thantlang khuasung doawknak ah Ralhraang SAC ralkap 7 thi\nThu puut darh ruangah Kalay – PDF hruaitu kaihkhih tuar →\nR.I.P. : Paralṭha Salai Than Sang mual liam\nApril 3, 2021 April 5, 2021 Ni Hnem Sung 0


Hling Fatakte - Chinland Today Media\nJanuary 24, 2016 11:38 am·0 comments\nMizansun cu thingkung pakhat hnuaiah ka mawttaw ka cawlhter. Cumi thingkung parih a ngerh aw mi hling hri (kung) ro pawl cu an kiak ih mawttaw parah an rung tla. Ka kut thawi’ ka hlon paih lo ruangah, mawttaw a fehsuah ahcun anmahte’n an tla leh mai ding ti in ka tanta pang.\nTuini ah ka pasal in kan mawttaw ke hling ih a sun pop thu i ra sim ih ka mang a bang zet. Ka pasal cun mawttaw ke suntu hling khal cu a rak phawi ih i hmuh. Hling cu fatakte ngaingai a si. Asinan mawttaw ke ih a paatnakbik zawn kherkher ah a lut ngah.\nWorkshop ih kan va feh tikah mawttaw siat remtu in a paatnakbik zawn kherkher hling ih a sun ruangah belh a theih nawn lo thu, belh a si khalle pressure tuar thei lo in a kuai sal thei thu in sim ih, mawttaw ke dang thleng lawlaw ding in thuron in pe.Centimeter hrek hman a kim lo mi hling fatakte in a sah zet ih ih ka ruat mi mawttaw ke pakhat a siatsuah thei. Ka pasal in hling a hmuh vete’n ruat ta hran lo ih a phawi tikah thli suak awn a theih cih thu i sim. Thli suah dan cu a muangcang ko nan a suah thluh ahcun kan buai ding. Curuangah thli a suah thluh hlan ah workshop ah kan fehpi lohli.Cui hling fatakte pakhat cu ka thinlung ah ka hminsin.\nZiangtluk ih a hnget mi nelawknak le ngainatawknak va um khal sehla, rualpi le nupi pasal karlak ahhin hling ih sun pop thei mi a nemnak zawn pakhatkhat cu a um thei tiah, keimah le keimah ralrinnak ka pe aw.Kan ttong mi ttongkam kam khat hi “A poi lo ding” ti ih ruat in, hling fatakte vekih tanta daithlang men ding a si lo. A poi tham lo ding ti ih ruat mi hling fatakte in mawttaw ke vekih a sah mi ngainatawknak khal a siatsuah pang thei.Pakhat le pakhat kan komawk can ah mi nuam aw thei, mi nel olsam kan si ruangih ralring lo in kan ttong mi simaw, kan cepoh hrimnak ttongkam simaw khin midang ih an nemnak (paatnak) zawn, an ngai thupitnak zawn a va tuahmawh kherkher can a um pang thei.\nCutikah ngainatawknak thli pawl nuamtete’n an mal vivo ih, a netnak ahcun nel aw nawn lo in mi thar vekih can a theih. Mawttaw ke thar thleng a theih vekin, rualpi khal a thar thleng a theih ko. Asinan a hlun le a thar cu ziangti hman in an bangrep thei nawn lo ding.Kum le can tampi cem ih dinsuah mi ngainatawknak le duatawknak hruangkulh pi kha hling fatakte siseh, hling tumpi siseh sunter pang lo hi a tthabik. Thaisun ah ziang a cang ding ti zohman in kan theih lo cuh!\nHram: Nine Nine Sanay ih leh mi “Ahmat Tamae Shu.”


Israel PM Le Obama Tong Aw Ding - Chinland Today Media\nMarch 2, 2012 1:43 am·0 comments\nIsrael in Iran Nuclear hmun kah siatsak a tum nak thuah Israel Cozah duhdan leh ngaihdan America Cazoh hnenih simfiang dingin kan hmaizarh tlawngkai ni 1 ah khin Israel Prime Minister, Benjamin Natanyahu leh US President Obama cu Washington ah an tongaw dingih, himi an tonawk nakah Israel cun US cu Iran in US duhdan pahbal zawngih a feh a si ah cun US in ralthuam hmangmai dingin Iran hi hro seh ti a duhthu a sim dingah zum a si.\nJerusalem leh Washington Cozah thu neitu pawlcun Israel in Iran Nuclear kah a tumnak thuah Israel leh America hi an duhdan a bangaw thei ciahlo tiah an simih, Asinan Israel PM, leh Obama an tonawk nakding sanhi himi thuih an duhdan a bangawk theinak dingah a si ding tiih ruah a siih Asinan ziangthu an reltlangding timi thufiang cu theihnak a um hrihlo.\nIsrael Prime Minister, Benjamin Natanyahu cun US hin ralthuam hmangih Iran kahmai hi a duh hrihlo ruangah himi thu in Israel mipi pawlih thinlung nehter a tum asi tiah a simih, himi laiah US mipi pawlcun President hrilawk nakding tikcu a naithlang ruangah Israel in US Congress leh Republican Candidate pawlcu ralthuam hmangih Iran kutthlak duhmai dingih President, Obama hi nawrter an tumnak a si tiah an ruat ve.\nUS Secretary of State, Hillary Clinton cun Iran hremnak dingah US cun nasa zetin ttan a la ih, Iran hi a luhlul tuk ruangah hremnak pekdingcu a siko nan ralthuam hmangih kahmai hnakin a siraw nakding lamzin hawlsak nakdingah khua a tlai hrihlo a ti.


"Meta" timi hmin cu Company dang in an rak hmang zo, Thu umdan a buai thluh | Falam Online Media\n“Meta” timi hmin cu Company dang in an rak hmang zo, Thu umdan a buai thluh\nNovember 4, 2021 November 4, 2021 Ni Hnem Sung\t0 Comments\nMark Zuckerberg in Facebook, Inc. hmin a thleng ding thu a phuang hlan, August thla lam ah “Meta” timi hmin cu company dang pakhat in a rak hmang zo ih an company official hmin si dingin cozah hnen ah trademark register khal an tuah zo tiah thuhla zirzoitu TMZ in a tarlang.\n“Meta” timi hmin hmangtu cu Arizona hrambun laptops, mobile, tablets le tech software tivek zuartu company an si ih an company hmin cu “Meta PC” ti a si.\nCompany an din nak hi kum 1 luan hrawng a rei zo nan “Meta” tiih company hmin register an tuah cu tubaite hrawngah a si. Register an tuahnak document ca poimawh pawl hmu thluhtu TMZ cun “register cu an tuah zo nan officcial in an pom hrih lo” tiah a tarlang.\nIn other news, someone’s about to get a big friggin’ payout for a name.https://t.co/5T812b0S7d\n— John Scalzi (@scalzi) November 2, 2021\nFacebook hmin “Meta” tiih an thleng mi thu thawn pehpar in Meta PC co-founders Zack Shutt le Joe Darger cun “kan mah in kan hmang hmaisa. Zuckerberg in $20 million tal in pe lo cun kan company hmin kan zuar theilo” tiah TMZ hnen ah an sim.\nFacebook CEO Mark Zuckerberg in “Meta” ti`n company hmin an thleng ding thu a phuang lai ah Meta PC company cun hlawknak an rak hmuve phah thluh ih, an social media channels cu zaṭek 5,000% rorin follower an paṭha phah thluh.\n← Thantlang Urkaang thu ah SAC ralhraang thuphan relmi a lang suak thluh\nRalhraang pawl ih rinsan ememmi Ralbawi hlun kah that tuar →\nKa Dam Sung VANZAM Ka To Nawn Lo Ding – vanzam cangsual nakih telvetu\nPeru cozah in Japan pa` SunMang kim suak ter\nMizoram ah Covid 19 vaccine an hmang thok ding + Mizoram dinhmun


ZRA In CDM Tuah (3) An Kai Ih An Vuak – Meifar\nZRA In CDM Tuah (3) An Kai Ih An Vuak\nJune 22, 2022 admin Myanmar 0\nChin State, Tedim peng, Cingpikot khua ah ZRA pawlin CDM tuah tlawng zirhtu 2 le CDM tuah palik pakhat an kai ih an vuak ciamco. June 19, 2022 simlam nazi 3:30 hrawngah ZRA ralkap 12 cu meithal thawn Cingpikot khuasung ah an va lut.\nCingpikot khua kiang khalah meithal an kap. CDM tuah pathum cu hridai in an tawnbet ih thlanmual lamah an hruai ih an vuak ciamco hnuah, “Nangmah ruangah khua ah tlawnginn an ong thei lo. Kan lo that aiah nan phone hi kan la sawn ding. June 25 hlanah khua ihsin suak uh, nan suak lo asilen kan lo that ding” tin an hringhro.\nZanlam nazi 6:00 hrawngah an thlahsal ih an phone cu an laksak thluh. Bike thawn an va hruai ih an vuak nasat tuk ruangah bike khal an to ṭha thei lo, dunglam ihsin an kaibet ih an taksa parah hliamhma a khat.\nZRA pawlin an hringhro ruangah saya pakhat cu an khua ihsin hmundang ah a thawn’aw zo. Tualsung mi pakhat in, “Kan dung zarh ah tlawng Sayama Gyi le khuanu khuapa pawl tonkhawm awknak an nei. CDM tuahtu an tam tuk ruangah tlawnginn ong dingah harsatnak aum ih tlawnginn an khar ding thu an rel. Curuangah ZRA pawlin CDM tuahtu hi an ra kai a si ding” a ti.\nKan dung May 30 ah ZRA pawlin tlawnginn ong hi an duh thu le tlawngkai nauhak pawl hnaihnoktu, tlawnginn, siizung lam hnaihnoktu cu hremnak an pe ding thu an tarlang.\nRamlak Ah Vok Thisen A Hnih Aw Ih Saphai In Arak Dawlh Zik Te >>>\nAn Khuasen In An Pum Naa, Sungdok Ruangah Tikhur An Tifai Ih Tikhur Sungah Ralhrang Pawl Bomb, Ralthuampi An Hmu


A cii (gene) rem mi Kawngsang 750 million an thlah ding | Falam Online Media\nA cii (gene) rem mi Kawngsang 750 million an thlah ding\nZika, dengue, yellow fever le chikungunya nathrik phurtu Kawngsang dem deuh dingin a cii rem mi Kawngsang 750 million lenglo cu Florida le Texas ah thlah an tum.\nBritist company a simi Oxitec ih, cii rem mi Kawngsang pawl cu OX5034 tiin hmin an pek ih kum 2021 ah an thlah thok tum.\nCii rem mi Kawngsang pawl cu thisen zuk hmang lo mi, Kawngsang Pa hlir an siih cu pawl cun thisen zuuk hmang Kawngsang nu pawl, an pawl dingih fa an nei mi pawl cu an u pa man hlan ah an mah ten an thi ding.\nOxitec company ih ṭuanvo nei pakhat cun, “Leitlun ih thil nung hmuahhmuah in pehzom awnak kan nei thluh. Kawngsang khal hi minung hrang ahcun nat sia phurtu ṭih nung an si. Asinan an cii mit ter thluh bang seh la rawl ih hmangtu cepte, vate, tidai ih tlangleng rannung pawl a va tham ban thluh ding. Cuvek dinhmun a si ruangah nathrik phurtu Kawngsang dem deuh dingin kan cangvainak a si.”\n“Brazil ram khal ah kan thlah zo ih kawngsang keunak ruangih suak ṭheu mi natnak pawl cu zaṭek 80% rorin a tlaniam” a ti.\n2016 khal ah Kawngsang cii rem mi an thlah tum nan, mipi le Environmentalists pawl in ‘minung hrang le environment hrangih ṭih nung mi ah a suak ter pang thei’ ti`n an dokalh ruangah an tuah khuasuak lo.\nAsinan atu ahcun U.S. Environmental Protection Agency (EPA), U.S. Centers for Disease Control and Prevention (CDC), Florida Department of Health lam khalin experiment nei dingin an siang zo ih kum 1 sung caan an pe. Kum 2021 ihsin an thlah thok dingih an hlawhtling dan ih zir in an ṭuan peh tum vivo a si.\n← Nauhak zuk fir in Zahmawh lam website ah mibum nakih hmangtu an tam\nBelievers Church, Myanmar in CNF hrangah Biakinn A Sak →


“Pawhte Tum Tuk Neih Cu A Har Tuk, Nunau Pawlin In Thik” A Ti – Meifar\n“Pawhte Tum Tuk Neih Cu A Har Tuk, Nunau Pawlin In Thik” A Ti\nMarch 25, 2022 admin Leitlun 0\nPawhte tum zetzet mi pahnih in an thilton cu online parah an tarlang, “Pawhte tum cu thlausuah a si rualrual in camsiatnak khal a si” an ti. Tuahcop ih pawhte tum an si lo ih pianphung ihsin pawhte tum an si.\nKum 21 mi Australia fala in, “Online parah ka zuk ka tarlang tinten. Tuahcop pawhte, a lem a si kha tin ṭongkam sia phunphun in an comment. In soiseltu pawl cu nunau lawnglawng an si, soisel ding dang khal an thei lo ih ka taksa thuhla lawnglawng an soisel. Nunau mawi zet, mai co tawk ih lungawi thiam pawlin mi an soisel dah lo” a ti.\nKum 20 mi fala Emily in, “Comment pawl hi ka siar ṭheu ih a caan ahcun ka zuk pawl khal ka hlonhlo thluh duh. In soiseltu pawl cu nunau lawnglawng an si, ṭongkam mawi lo zetzet in barh. Nunau in nunau a tanpi ding ti a si nan nunau pawlin in relsia sawn” a ti.\nA Sumpai Laklutnak Hi A Danglam Zet, Tlangval Rinum Le Rinum Lo A Hniksak Ih Hlawh A Nei\nA Fale 9 Cu Ro A Zem Thluh Hnuah Umnak Ding A Nei Nawn lo, Zohman In An Kilkhawi Duh Lo


Breaking News: Falam ah Covid19 Minaa 3 Karh - The Chin Times\nThe Chin Times > Thuthang > Chin News > Breaking News: Falam ah Covid19 Minaa 3 Karh\nTufang Myanmar ramsung boruak, Rampi hrilawk ding Ni a nai rero thlang ti lai ah, COVID19 in nasa zetin a nuai ciamco. Falam khawpi khalah kan dung tubaite ah Covid19 nat nei mi pakhat hmuh a si ih, tu khal a dang an karh bet thu theih tikah pawi kan ti zet a si.\nFalam khawpi sungih ummi siseh kiangkap khua pawl khal siseh thei tawkin ralring cio hram uh. Hmun tin ihsin mah le umnak ciar in thlacamnak thawn bawm cio uh si. Falam ah Covid19 nat nei an karh bet thu hi Falam General Hospital sibawi ih simmi Chinland Herald ih post mi a si.\nFalam ah COVID-19 Positive Minaa 3 an pung thu theih a si.\nOctober 17 zaan (tuizaan) ah Falam Siibawipi Dr. Tluang Cung Thang cun a Facebook ah a tarlangmi siih atu fangah Positive Minaa tiih zumhmangmi mi pakhat le Siizung Q ah mi pahnih an um hrit bet a si.\nDr. Tluang Cung Thang cun, “Falam ah 17, 10, 2020 ah COVID-19 confirmed mi minaa 4, zumhmang mi minaa 1 le Hospital Q ah mi 2 an um. Mipi pawl in thinphang luar tuk lo a ṭul. A ṭul loin a leng suak hlah uh. A leng nan suak le Mask bun uh. A leng in nan tlung veten nan kut kholh ringring uh. A burpin um hlah uh. Covid nat pianhmang nan nei a sile siizung ah theihternak in nei cih uh. Falam khawpi dam hramseh” ti’n a ngan a si.\nAtu fang Falam ah COVID-19 Positive Minaa 4 an um thlang a si.\nZuk: Dr. Tluang Cung Thang\nPrevious Article A Ruang Umlo In A Nulepa le A Tlawngkaipi Pawlin Ruak Suunnak An Nei\nNext Article Zuartu le Huikhawmtu – by Thawnga


USA Thimnak Kongah Cun A Mak In A Mak Lawlaw! Trump Caah Lam A Um Tuk Rih! – Chin 11 News\nUSA Thimnak Kongah Cun A Mak In A Mak Lawlaw! Trump Caah Lam A Um Tuk Rih!\nFalam Caa in tialmi a si! Hakha ca zongin kan leh ko nain a tlamtling deuh lo sualah Original in tialmi zong kan van post than! Zei ca tiah Tutan Thimnak kongah cun Mahnak caa tha hi a har cang lai! Tutan thimnak ahcun theihtha tuk a si ti kan ruah caah Falam caa in tialmi ka van thlahnak hi a si.\nUS Election Update(3.12.20): Vawikhat cu rawngbawltupawl tokhawmnak ah ‘bawhlung’ thu an rel rero ti a si. Cutawkah bawhlung lam tui lemlo saya pakhat cun, “Rawngbawltu tokhawmih thlarau lam le rawngbawlnak thu rel loih bawhlung thu lawng lawng rel teh” tiin capoh thungaiin a ti. Cutikah an lakih pakhat cun, “Amah khal a titi va ngai uhla ‘vawk’ thu hokhaw a rel ding” a ti ve. An va thlun thup cu a vawk vulh mipawl rawl duhzia le ṭhan duhzia lawng lawng a rel ti a si. Rawngbawltupawl khal hin ziangmaw canah cun ar thu rel na, vawk thu rel na, bike thu rel na, thlaicin thu rel na, politik thu rel na tla a siaw zul a si hi.\nAmerica hi cu leitlun hruaitu a si tikah kan ngaihven cio hi a awm hrimhrim a si. Ahleice in America, EU le Nisuahnak Laili(Israel-Arabs) hi cu kan Bible ih can neta a rel mipawl hmunhma le cangtunu/cangtupa ding an si. America politik lephei cu politik men men si loin ‘thlarau lam doawknak’ tiin leitlun zumtu hruaitu tampi in an ruat. America politik le hrilawknak ih kan ngaidan hin kan thlarau nun le Pathian thu kan ret thupitdan cu a theih theih ding. Cuvekin Pathian thu duhtu Chinmi zumtupawl cun America ih zumtupawl thawn kutkaiawin thla kan cam hi kan ti ding a si. Pathian in hivekih bawrhhlawhnak thawn Biden nehnak coter a siang a si ahcun tumtah mi ṭhasawn a nei tinak a si ding.\nTunai ah Pennsylvenia, Arizona le Michigan ah cun ramkulh tlangsuakbu pawlin Trump ih sihni Giuliani le Jennis bakah thil dik lo hmutu tampiin an hmuh mi le theih mi an relsuak. Asinan Media tumpawl cun hi Hearing khal hi an suah duh lo. Fox News ah pahnih khat te cu a lang. Twiiter cun Pennsylvenia ih meeting kotu Senate hotu le Arizona ih vote nambar umdan relfiangtu cazin lam mithiam(data scientist) pawlih ID an phihsak hngal.\nPennsylvenia ah hin thilriphur mawṭaw mawngtu pahnihin an thil tawn mi an relsuah mi cu ngaihven a hlawh zet. New York ihsin Pennsylvenia ah ramri kanin mawṭaw tum pahnih khat rori vote an phurhter ti a si. Cuhleiah vote siarnak hall dunglam ihsin khuitawkih ta ti theih lo vote, box tampipi cawi luh a si ti a si.\nPennsylvenia (PA) case cu US Supreme Court ah putluh a si zo ih Court in a cohlan le cohlan lo a theih theih hrih lo. A cohlan cun Trump in cuih thubuai ah nehnak a co ding ti a zum theih mai. An cohlan lo a si ahcun tidan dang an hawl leh a ṭul ding. Danthiam Sen. Ted Cruz(TX) cun Supreme Court cu cohlang dingin a ngen.\nGeorgia hi hmin a milaw maw, vote diklo a um maw timi cekfel dingin Governor le Secretary of State cun rem an ti hrih lo. An pahnih in Republican an si nan Dem lam an ṭih ruangah a si. Tui hnu ih thubuai tuahsak an phang tla a si thei. Hmun hrekkhat an sialsalnak ah Dominion khawl a sia ti a si ih Judge cun cuih khawl cu tidanglam hrih lo dingin thu a pe.\nArizona khalah Governor Ducey cun, “Kan state ah cun vote diklo a um thei lo. Kan ramih vote pekdan dan nei ṭhabik kan si” a ti. Asinan Data Scientist cun Arizona ah vote 300000 hrawng cu a diklo a um ding a ti ve. Hi lo khal mi tampi in an hmuh le an theih mi an phuang(testify) ve.\nMichigan ah State Hluttaw in mizan khan vote diklo hmutupawl Hearing an nei. Mi tampi in an hmuh mi an phuang. Tu hi Trump ih sihnipawl tawnnak Hearing an nei rero lai. Mit rori thawn thil dik lo hmutu hi za tel an si.\nTrump cun Biden in a vote hmuh mi million 80 hi a dik thluh ti a langter thei lawngah White House ah a lut thei ding a ti. Biden hin million tampi neitu um lo vote a ngah zum cio a si. A san cu Obama hnakin midum umnak ah tampi a ngah bet hi zum a har zet. Maryland ih kan rual Phirivau Mang khalin, “Vawi hnih rori Ballot in kuat hnu cu mail-in-ballot hi ka zum thei lo” a rak ti dah. Swing State(zuamawk hleicenak) pawlah hin cahtu um loin Ballot million tel an kuatsuak ti a si.\nTrump ih a ngaidam mi Gen. Flynn (Trump thurawn upa hlun) cun Trump cu US Danhrampi hnawl sungih ralkap thuneihnak phuang dingin thurawn a pe. US President cu ralkap hotubik a si kan ti zo kha. Flynn hi diklo takih an tibuai ih thawng an thlak mi a si ruangah thil umdan a thei nasa. Attorney General William Barr cun, “Department Of Justice in hrilawknak danglamter thei khawp vote diklo kan hmu hrih lo” tiin AP thuthang a sim mi cu Media-pawlin diklo takin an lakawi lala. DOJ in zingzawi thluh zo ih vote diklo hmu lo vekin an rel. Asinan an hmu hrih lo ti a si sawn. FBI, CIA le DOJ hi 2016 hrilawk ihsin Dem lamṭang hruaitu hrekkhat cangvaihnak ruangah an hmin a se zet. Trump khalin vawi tampi a phawm. An thuphan report ruangah Russia Collusion tiin an buai nasa a si kha. A thuphan report ruangah Iraq tla an rak sîm fawn. Nainganzi tamapawl duhdan ih thuphan an report mi a tam zet.\n2016 ah FBI in Trump Campaign an rak thlingthla cu teh. Trump in a rel tikah Thuphan an tisak cece. Wikipwdia hmanah tuisun ni tiang thuphan tiin an ngan lai thotho. Asinan thudik a si ruangah Trump Campaign official Cater Page cun culaiih James Comney, Perter Strokz pawl telin FBI hotu 7 cu diklo taki an thlingthlak ruangah Dollar million 80 kuan dingin thubuai a tuahsak.\nThil an hmu bet deuhdeuh, thutheitu an pung deuhdeuh, phirit phawtu an suak rero thlang. Thil cu a danglam vivo ding. Court sang an thleng deuhdeuh. Trump Campaign Manager khalin, “A thupte ih kan hliakhlai tikah EV 400 hrawng ngah dingih kan ruah mi a si” a ti. Trump le Conservative lam cun January 20 ah cun Trump thotho in thutiam a lak an zum thu an rel rero lai. Liberal lam cun Biden a tling zo, Trump hrang lamzin a um lo an ti ve thung. Court thutluknak thlir cingin thlacam hrih a ṭul lai a si hi.


Lamzawh Tlawngta Pawl Yangon An Pan Ding - Chinland Today Media\nJanuary 26, 2015 11:48 am·0 comments\nPhunsang tlawngta pawl cun, an dilmi ni 60 sungah acozah lamin zianghman thuhla a um lo ruangah lamzawhnak an thoksal thlang. Mandalay, Monywa, Daway, Pakhukku pawl ihsin phunsang tlawngta pawl cangvaihnak an thok ih Yangon ah an tongkhawmaw tum.\nMonywa le Daway ihsin tlawngta pawl cu January 21 ni ah motor thawn Yangon lam pan in an pok zo. Pakhukku kawpi ah January 23 ni ah an tongaw ding ih Yangon an pan ding. Mandalay ihsin tlawngta pawl khal January 21 ni an pok ve ih Kyukse phunsang tlawng hmaiah Fimthiamnak Daan Duhlonak thuhla pawl, lam an zawhnak san pawl simfiangnak tla an tuah phah.\nJanuary 22 ni ah Myitta ah an fehlan ding ih Mandalay-Kyukse-Mingyan-Pakhukku-Magway-Pyay khawpi pawl ihsin phunsang tlawngta an beet vivo ding ih Yangon ah tohmun in duhlangternak nei ding an tum. Himi thuhla ah Myanmar phunsang tlawngta pawlkom ihsin tlawngta 100 hrawngin pumpe in Mandalay ihsin January 20 ni ah an thoksalnak ihsin an peh vivo mi a si. (Ref: Mizzima, Hruaitu)\nYangon le Mandalay Cetlam Phunsangtlang JICA In Bawm Ding\nMyanmar-Thai Ngiarzuam Thongawknak Result\nAccozah In NCCT Ih Federal Thupi 3 Relpi Dingin Pomsak\nThein Sein le Zungthiam Tonawknak Nei\nMyanmar Ah Ni A Ling Ding


A thih tiang rori rin um zetin PDF pawl bawmṭheutu Uifim Max | Falam Online Media\nSeptember 27, 2021 Ni Hnem Sung\t0 Comments\nUi fim pawl hi ralram ah an hmang ṭangkai thei zetih an pu le nunnak runtu khalah an cang ṭheu.\nRal hawltu le bomb hawltu tivek khalah an hmang ṭangkai zetih an tuah ṭuan mi i zirin sunloihnak ropi tivek tiang a dongtu khal an um.\nCuvek Ui fim, sunloihphu tiih ruahmi uifim pakhat cu PDF pawl in an zuat ve ih, kan duhdawt zetmi uifim Max cun a thih tiang rori rin um zetin ralhraang do in bawm tiah PDF ka si tiawtu mipakhat cun FB cahmai ah a tarlang.\n“Pu le hrang ah rin um zetin hnaṭuan bawm ringringtu Uifim Max cun kum 17 a kim ah in thih san.”\n“Tuhlan ihsin raldo in zirhtu kan pu le pawl hrang ah rin um zetin hna rak ṭuan ringringtu a si. Leiphum bomb hawlnak khalah siseh, hramlak ih ralkian pawl hawl hmu ṭheutu khal a si. Ralhraang donak ah a thih tiang rori hnaṭuantu Uifim Max cu sunloih a phu rori tiah kan ruat. Kan riahsiatnak langter nakah a dam lai ih a zuk pawl ka run tarlang” tiah PDF ka si tiawtu mipakhat cun a FB cahmai ah a tarlang.\nTlunlam ih tarlangmi Ui fim Max thu hi thudik a si maw silo ti cu a hran ten namhnget theih a si lo nan Ui fim thuanthu kan zoh tikah ralhraang donak ih hman ṭankai zet mi Uifim hmuh ding tampi an um.\nCuvek lakih hminthang Uifim pakhat cu Kuno tiah a hmin an ko. Anih hi ralram ih hman ding hrimhrim ih fimthiamnak zirh mi a si ih a ṭuanpi ralkap pawl khalin 100 ah 100 an rin san ngam.\nBomb le ralthuam ṭihnung theithiam dingin fim zirhmi a si ih ṭihnung ralthuam hawl phah in ralkap pawl hmai a hruai hai ih thla 5 sungah hlawh tling zetin operation 16 rori ah a tel ve.\nAfim zia le ral ram ih a cangvai dan cu a kilkhawitu UK ralbawi pakhat in hitin a rel.\n“2019, May thla ah a si ih helicopter par in kan ṭum hnu, tualrawn pakhat kan thlen ah machine gun thawn in kap ciamco. Van that thlak zetin hriamtuar pakhat hman umloten innpi compound sungah kan thleng.”\n“Kuno in hmai in hruai ih zanthim a si thawn kan hmu thei lo mi bomb kam mi le ralthuam ṭihnung a hmu veten in sim thei lohli. Amah zarah kan him tisehla ka rel sual lo ding.”\n“Hmunhim kan thlengin ralkap dang pawl cu an lan ih kan nih cu Kuno thawn kan tangta. Culai ah a lantu ralkap pawl kiangah rinlopin bomb an deng mi a puak kuai hlei ah machine gun thawn an kap ciamco.”\n“Va bawm hai dingin Kuno ka thlah ih ṭihnak nei loin khawthim lakih ralhraang cu a va nam. Khawthim lakih ralhraang cun rinlopin a zawntu Kuno cu thinphang kap in a rak kap ciamco ih a Ke ah a kap ngah. Cuticing khalin Kuno cu a tlanhlo men lo. Ralhraangpa cu a nuai ciamco ih, cu sungah ralkap pawl in boruak an tidai thei. Kuno um lo sehla cu ziang dinhmun kan thleng ding ti ka ruat ngam lo” tiah Kuno kilkhawitu ralbawipa cun a rel.\nKuno cu a ke dunglam pahnih in hriam a tuar ih, thi lo dingin tuamhlawm a si hnu ah UK ram ah an tlunpi saal.\nKuno ralṭhatnak cu UK cozahpi in a theihpi ih sunloihnak ropi “PDSA Dickin Medal” cu November 2020 ah ropi zetin an hlan a si. Atu ahcun a hnaṭuan ihsin colh an pe ih a sung le pawl thawm nuam zetin an khawsa.\n← US-cozah in Kawlrammi Ramtawi minung 16 thubuai tuah sak\nThantlang khuasung in Meithal puak thawm a thang →\nActing President Duwa Lashi La in Kawlram mipi le Hriamkaibu pawl ralrin a pe\nNovember 23, 2021 November 24, 2021 admin 0


II. Mahlemah neh awknak: Thinlung ruahnak huham kaihhruai nak - Hre Mang\nII. Mahlemah neh awknak: Thinlung ruahnak huham kaihhruai nak\nMi pakhkatkhat cu a thinlung huham cahnak thawn a thinlung suangtuahnak le a taksa cangvainak hmuahhmuah cu kaihruai aw ding asi. Asinan mi pakhat thinlung ruahnak cu thaten zirhmi asi lo ahcun a thinlung suangtuahnak, khawruahmi, le a taksa cangvaihdan pawl kha thaten kaihhruai asi lo theu. Cucu a thinlung ruahnak cah lo ruangah si loin thaten zirhmi asi lo ruangah asi sawn. Milai thinlung ruahnak cu thaten zirh asi lo tikah thinlung suangtuahnak, caknak, hiarnak, thinhengnak, mi huatnak, asezawng lungput pawl kha duhtawk in an cangvai tikah a thinlung huham cahnak kha a tla niam ih zianghman ruahmi hmun hnget nei thei loin a um theu. Thinlung vavai in a um theu. Cuticun, na thinlung ruahnak kha thaten kaihhrem asi lai hlan lo cu thaten zianghman zir thei mi khal nei loin na thinlung a vavai ringring ih thiltha tuahsuak dingin hman tha lo ah a cang theu. Cuvekin na thinlung a um asile: 1) na thinlung ruahnak kha zirh lo mi asi thei, 2) na thinlung ruahnak kaihrem tu sungah ziangmaw famkim lonak a um tla asi thei, 3) culole, na thluak a thawl asi thei.\nCuvek dinhmun ah na um tikah, thinheng tuknak, cak hiarnak, phur hlawptlo tuknak pawl lak ihsin kaihhrem awknak ihsin nehnak zir a theih. Milai thinlung cu zirh theih mi asi.\nVoi tampi cu milai thinlung cu thu ruat thei loin a cau theu. Voi tampi cu thinlung in ziang thil pakhatkhat hman ruat thei loin a um theu. Ruahmi bulba nei loin a vak tawi theu. Cuvek in a vaktawi ringring mi thinlung cu thinlung cak lo asi. Thil pakhatkhat ruahnak hnget nei thei lo mi thinlung cu thinlung cak lo mi asi. Voi tampi cu cutin milai thinlung a um theunak cu mi pakhatkhat cu thu a ruat si loin thu pakhatkhat in a thinlung luahkhat asi sawn theu. A thinlung a luahkhat tu thu pakhatkhat cun a thinlung kha a ei rero asi, a thinlung in thu kha a ei si loin thu a tha maw a sia maw thu pakhatkhat in a thinlung kha a ei rero. Cutikah, milai cun ziang thu bik a ruat ti khal thei mumal loin a thinlung cu a vak tawi theu. Cutgikah buainak pakhatkhat maw thu theihfiang lomi pakhatkhat maw ruat thei nak a nei nawn loih a thinlung ruahnak sungah ziangkim a rawi aw celcel men. Asinan a cakvak mi thinlung cun thu a ruahmi kha ziang asi ti a thei ih thinlung huham cakzetin a ruat thiam, buainak ummi pawl lak ihsin ziangvek tlansuaknak lamzin asilole ziangvek in buainak cu tuah that theih asi timi a ruat thiam. Cui hleiah a thinlung sungah ruahnak tha lo pawl kha a thleidang thiam ih a hlawn hlo in a tanta thiam fawn.\nCuruangah na thinlung sungah a lut mi ruahnak suangtuahnak pohpoh kha na pom ih na lak theh, na thinlung sungah khua na luahter asile na thinlung kha a cak lo, a dam lo tinak asi. Ruahnak tampi cu a tul lo le hman tlak lo tampi na thinlung luah tu menmen asi theu ruangah cu pawl cu na thinlung huham cahnak in na dawi kiangih na hlawn thei ringring a tul. Culole ruahnak tha le thu tha na ruah ding hmuahhmuah alo siatsuah sak dingih na ruahnak pawl kha zianghman hma tlak lo ah an cang theh ding. A thianhlim lo mi, midang siatnak, midang mawhsiatnak, huatnak, le thiltha lo lam lawnglawng in na thinlung a luahkhat asile na nun in a rah suak mi cu na thluak, ruahnak sungih thlaici na tuhmi vek asi ding.\nNa thinlung huham cahnak kha na duhmi le tumtahmi ah hnget zetin na bun ih na hmang thiam asi ahcun na thinlung huham le na taksa cahnak hmuahhmuah kha na tumtah mi pakhatkhat parah a zaten na hmang thei dingih hlawhtlinnak na hmu ding. Ziang thil pakhatkhat na tuah tikah na thinlung cahnak le na thazang cahnak zate thawn na tuan tikah pitlinnak cu na hmu cia tluk asi. Na tuah mi parah na lung a awi dingih na tuah mi parah na hmui a ngil fawn ding. Cuti silon na thinlung kha a duhnaknak ah na vak tawi terih na thinlung in a lo hruainak pohpoh ah na thlun vivo a si ahcun zianghman tuah pitlin thei mi na nei lo ding. Thinlung vaktawi mi mi pitling an suak dah lo. “Mi vaktawi” , umnak hmunbulba nei loin a vak rero mi, tuanmi le tuahmi le tumtahmi bulba nei loin a vak rero mi cu tuanvo tumpi pek tlak khal asi dah lo ih mi rinsan mi khal asi dah lo vekin thinlung a vak tawi mi zianghman tumtahmi pitling a neih dah lo vekin tuah pitling mi khal a nei dah lo ding. Cuvek milai cun thil thupi a tuah suak dah fawn lo. Thil thupi tuahsuak mi a neih hmanah a siatsuah tu lam sawn asi ding. Curuangah ziangkhal na tuah asile na thinlung, na thazang le na ruahnak thawn tuah aw la, “Pathian tumtah nak ka nunah pitling dingin, ka tuah thei, ka tuah duh, ka tuah pitling ding asi” ti zum aw la na ka in ka tuah pitling ding asi tiah sim fawn aw. Thinlung hmunkhatah thum tahratin tumtahnak nei in thu a ruatih hna a tuan tu cun a thinlung ruahnak zate le a thzang zaten a ruatmi tuah mi parah a thum awk ruangah a thinlung le a thazang cu tikcu can pakhat sungah a tumtahmi parah lungrual ten hna an tuan ruangah a milai sinak pumpuluk in hna a tuanih a pitling theu asi. Culaifangah a mai thinlung sungah hnaihnawktu ruahnak dangdang pawl lak ihsin a thiarfihlim aw thei ringring tu asi fawn.\nZiangtik hmanah manhlap tukin zianghman thu ruat dah fawn hlah. Na phur hlawptlo tuk asilole na manhlap tuk tikah na tluak sungih na ruahnak pawl kha kimcang ten hna an tuan thei lo. Nangmah le na thinlung ruahnak kha na kaihhrem thei hlan cu a cancan ah na duh lo zawng na tuah pang ding ti phan um zet. Mi pakhatkhat in mei thal a kap zik tikah daiten a hmuisel a bih ta ih ciamciam ten a kap lawngah a tumtah mi a ngah thei vekin thil pakhat na tuah zik tikah thu ciamciam ten ruat ta ringring aw. Thu ciamciam ten a ruat dah lo mi cu ciamciam ten a hmuisel bih ta lo in mei thal a kap theu tu vek asi. Ciamciam ten a hmuisel bih tha ta loin meithal a kap theu tu cun a kah duh mi a thelh lawng hman si loin a tum lopi a kap ngah theu ih thil pawi zetzet a tuah pang theu. Cuvekin thu thaten ciamciam ten ruat ta loin, man hlap zetin thu a ruat ih thil a tuah theu tu pawl cu an kiang um tla a tih nungzet. Ziangah tile an tum lo pi in an meithal in in kap ngah pang ding a phan um zet. Curuangah mi hrekkhat cu an phur hlawptlo ih an thisen a za tuk tikah an tum lopi an tuah an sim theu ih an kiangkap um mi hliamhma an put theu. Cuvek minung cu mi tampi in an duh dah lo ih an kiang um tla an duh dah lo. Rei lote an um hmanah an sinak taktak an theih fiang tikah an tih theu.\nMi pakhatkhat thawn nan biak awk tikah na biak mi pa/nu kha tha ten zoh aw la na thinlung zaten na simmi thu kha ruat aw. Ziang thu na sim ding ti ruat cia aw. Mi pakkhatkhat na biak tikah na thinlung ruahnak le na taksa zaten tel ringring seh. Cun na biak mi pa/nu ih mitmeng le taksa cang pawl kha fimkhur ten zoh aw. Nangmah kha mi thawn nan biak awk tikah na taksa cangvai le na mitmeng pawl kha thaten kilkhawi aw ringring aw. Khawdang tang phah in mi be aw hlah. Mi na biak laiah na ka in na tong mi le na thinlung in na ruahmi, na taksa cang dan pawl kha rual aw ringring sheh. Mi thawn biak awk tikah na tongfang in na sim duhsan mi ih a hrek tluk maw a hrekhnak ih tam fang lawng a sim fiangih a tanglai mi cu na taksa cangvaih dan le na mitmeng zoh in na biak mi pa cun na sim duh mi kha san a rak neihter mi a si. Cuvek thotho in na biak mi mi pakhat khat ih mihmai le taksa cang zoh in a sim duhsan kha ziang asi ti na thei thiam a tul fawn. Mi pakkhatkhat na biak tikah na thinlung ruahnak le na taksa kha ziangtluk in hmunkkhat te ah lungrual zetin hna an tuan tlang timi parah hngat aw aw in mi na pehtlaih nak in hmual a nei in a hlawhtling ter ding asi.\nThu pakhat khat mi in an lo sim tikah, nangmah in na sim tikah, phur tuk le thisen sa tuk in um hrimhrim hlah. Cuvekin na um tikah na tluak thahri kha tamtuk na hmangih na thinlung khawruahnak kha a cak lo ter asi. Cutivekin lungawi tuk maw, thinheng tuk ruangah na thisen a sat tuk tikah na thluak thahri tamtuk a cemih na thinlung khawruahnak kha a cak lo ter. Curuangah thinsahru a nei mi, thinheng hmang le lungawi hlawp tlo tuk mi mi lai pawl khin thinlung cah lonak an neih theu nak asi. Cutikah an thinlung kha hmunkhat te ah cakzetin an hmang thei nawn lo, an thinlung sungah suangtuahnak tampi a suak theu mi pawl lak ihsin thiarfihlim awk theinak an nei lo.\nNa thluak thahri le taksa peng pawl kha na thinlung ruahnak ih hmanrua pawl an si. Na thinlung ruahnak cangvaihdan le hna tuan dan ih zirin cu pawl cu an cangvai theu. Cun khatlamah na taksa peng pakhatkkhat a cangvai tikah na thinlung ruah nakin a fial ruangah a cangvai mi asi fawn. Mi pakkhatkhat kha na biak lai ah asilole a mah te a ummen lai kha zoh aw la a mit a cang asilole a taksa peng pakhatkhat kha a cang rero na hmuh tikah a thinlung ruahnak in a fial ruangah a cang asi ti kha thei mei aw. Voi tampi cu mah le mah a neh aw lo tu asilole mai thinlung a kaihrem thei lo tu pawl cu anmah le anmah thei aw lo cingin an taksa peng hi an cangvai ter rero theu. Cucu san nei lo lawng si loin thazang heu khau ter tu men lawng si loin an ruahnak sungah anmai tumtah lomi le duhzet ruangah si loin suangtuah nak ziangmaw pakhatkhat kha a cam rero tinak asi.\nThisen a sosang ter tu hnatuan, asilole ei le in, asilole thil pakhatkhat tuah tikah thinlung a cawkphur ih tumtah lopi ruahnak pawlin thinlung ruahnak sungah hmun an luah theu. Cutikah phurtuk nak in thinlung cu a neh ih thinhengnak, lunglengnak, hiarhalnak, asilole lungawi tuknak pawl thawn thinlung cu a sosang ter tikah thinlung hmunkhat te ah ret theih asi nawn lo. Curuangha zu a in mi asilole thinlung hloptlo tuknak pakhatkkhat a tuah tu pawl hin an thinlung khawruahnak hi hmunkhat te ah an kai hrem thei nawn loih an tumtah lo mi thu tampi in an thinlung sungah khua a luah theu nak asi. Cutikah an thinlung siathatheihnak in ro a rel thei nawn loih phurnak, caknak, huatnak ti pawl sawn in anmah cu a mawng sawn theu asi. Curuangah zu a ri theu mi pawl le thinheng a hmang mi pawl hi an thinlung an kaihhrem thei lo tikah anmah lala in an duh lomi an tuah pang theu nak asi. Curuangah anmah le anmah an kai hrem aw thei ih an thinlung an neh lai hlan lo cu a ziktluak mi pitlingnak an nei dah lo ding.\nThinlung sia tha theihnak thawn a thinlung le thazang neih mi hmuahhmuah amai duhnak ah ciamciam ten hmang aw thei lo, mah le mah a neh aw lo tu cu ziang a tuah tik khalah a pitling ngaingai thei lo ding. Ziangruangah tile a tumtahmi parah a thinlung zate le a thazang zaten hmunkhat te ah lungrual ten a pek awk thei lo tikah a thalennak ding le a pitlingnak ding hrangah a neih mi hmanrua kha a zate’n a hmang aw thei lo asi. Thil pakhatkhkat na tuah tikah na thinlung ruahnak zaten na pek ih na thazang zaten na hmang awk thiam lo ahcun na huham cahnak kha a zaten na hmang thei dah lo ding, na pitlin dingzat na pitling thei lo ding.\nMizuk thiam pakhatkhatin minung asilole mi pakhat a zuk zik tikah a zuk duh mi te fiangzetin a lang thei nak dingah thildang a langmi pawl kha tanta in a duhmi te lawng kha fiangzetin a camera sungah a langter theu vekin thil pakkhatkhat na tuah tikah ziang na tuah khal asile na tuah mi kha pitling zetin na tuah suak thei nak dingah kiangkap ah hnaihhnawk tu pawl kha na tanta thei a tul. Cun thil pakhatkhat na tuah tikah a tlamtling lo mi na hmuh veten cucu na rem lohli a tul. Na rem lohli lo asile na tuah mi kha zianghman na rel lo vek asi ih nangmah le nangmah khal kha zianghman ah na rel aw lo vek asi. Meeting pahkhatkhat na kai asilole zung hna na tuannakah voikhat cu na tlai. Asinan a thaisun asilole a nineta khal cuvek thotho in na muangih na tlai lala asile na thinlung ruahnak zaten na tuahmi parah na hmang aw lo tinah asi. Cutikah cumi na tuahmi parah na pitling dingzat na pitling thei lo ding.\nMilai zo vek khalin, kanmah in kan tumtah le kan ruat ruangah siloin, kan sunglamah in cangvai tertu a um. Curuangah zokhal in mahlemah kan kaihrem awk thei a tulnak asi. Cutin, mi zokhalin a mitmeng, a kutzung cangvai le a taksa peng cangvaihdan pawl tiang a kaihhrem awk ringring a tulnak asi. Thinlung ruahnak lawng si loin mit, ka, lei, kutzung, le taksa peng dang pawl cangvaihdan pawl khal hi kaihhrem tul ringring mi an si. Midang thusimmi ngai duhlo in mahlawng tong dutdo cu a awlsawn theu. Asinan mi pakhatkhat in thu asim, a tong tikah fimkhur zetin na ngai tikah nangmah le nangmah na thinlung le taksa peng na kaih hrem awk bakah na thinlung khal na kaihrem ih mi pakhatkhat in a tong mi ihsin na zir aw sawn asi. Mi pakhatkhat thawn kut na kai awk tikah na kutin ziangtin na kai ti kha ruat aw la na kaihmi pa ih miting le taksa cangvai kha zoh fawn aw. Cun na kaihmi pa kha ziangtluk a thinlung le taksa hmunkhat te ah lungrual ten hna an tuan timi zoh fawn aw. Kut na kaihmi pa ih milai sinak upatnak thawn na kut le na thinlung zaten na kaih tikah na tuah mi parah huham tumpi a um ti thei ringrign fawn aw.\nThinlung a thiangmi le a cak mi mi pahnih kut an kaih awk tikah an ka in an simmi lenglamah thinglung le thinlung pehtlaih awknak a um asi. Milai thinlung ruahnak sungah a ummi ruahnak pawlin milai mithmai a tisia in a ti mawi thei ruangah mi na biak ding, milakah na suak ding asile na thinlung sungah ziang a umih ziangvek milai pawl thawn nan tong aw ding, ziangvek tongkam le mithmai thawn na suak ding timi hi ruat hmaisa theu aw. Taksa mawinak hi thinlung sunglam mawinak a tel lo asile huham a nei lo. Curuangah mi pakhatkhat na tawngding, a kut na kai ding asile na thinlung sungah ziangvek ruahnak suangtuahnak a um ti mi kah cek aw fel hmaisa theu aw. Cuvek thotho in mi hmaiah na suak dingih thu na sim ding maw na tlangleng ding a sile na thinlung sungah a thiang lomi ruahnak thinhengnak, huatnak, iksiknak, thinnatnak le thutha lo pawl kha um ter hrimhrim hlah. Cuvek ruahnak suangtuahnak tha lo cun na hmel a lo tisa thluh, na milai sinak man kha a ti tla thluh asi. Cutikah milai huham cahnak na nei nawn lo ih na biakmi le na tonmi pawlin na parah cahnak huham an hmu lo lawng siloin nangmah le nangmah cak lo le thukthun cingin na thei aw ding. Cuvek in na um pang asile to ciamciam aw la ziang pakhatkhat na tuah zik tinten na thinlung kha dap fel ta theu aw la na thinlung sungih ruahnak suangtuahnak tha lo pawl kha hlawn thluh aw la na thinlung sungah ruahnak tha thutha pawlin luah khat thei dingin na thinlung zaten zuam aw. Midang hnaihnawk nak um lonak hmunah nangmah te to ciamciam aw la na thinlung sungah khua a luahtu ruahnak le suangtuahnak pawl kha ziangvek ruahnak le suantuah nak pawl an si, thiltha lo thu tha lo an si maw, lungawinak le thatnak an si, ti ruat aw aw. Daiten to aw la na thaw a sau thei bik in napi in thaw aw la thu tha ten ruat aw. Cutin na thinlung kha hmunkhat te ah ret tum awla thu thalo le ruahnak tha lo pawl hmuahhmuah cu na thinlung sung ihsin hlawn hlo thluh aw. Pathian zumtu na si ahcun Pathian hnenah thlacam aw la cui ruahnak sual pawlin a lo hnaihnawk mi na thinlung kebai in a lo tuah tu pawl kha tlansan thei dingin bawmnak dil aw. Pathian hnenah bawmnak na dil tikah nangmah in na tuah hrimhrim a tul mi pawl kha theihhngilh fawn hlah. Pathian cu nan hnenah ra tahratin pha-hlai thawn na ruahnak sungih suangtuahnak ruahnak tha lo pawl kha a lo haihsuak sak lo ding. Nangmah rori’n na thinlung sung ihsin cui ruahnak tha lo pawl cu na hlawn hrimhrim a tul.\nNangmah le nangmah na ruat awk tikah na suahkeh ihsin santlai lo le mi bang loin na suakah ruat aw dah hrimhrim hlah. Na neihmi thazang le ruahnak pawl kha thaten na hmang lo ruangah midang dunglamah tangin na duhmi na pitlin thei lo theu sawn asi. Curuangah thinlung cahnak le tisa thazang na nei lo asile cak dingin na zuam hrimhrim a tul. Thinlung ruahnak le tisa thazang cahnak na nei asile cu pawl cu thiltha tuahsuak thei nak ding hrangah na hman thiam tengteng a tul. Ziangthil na tuah tik khalah na thinlung zate le na thazang cahnak pawl kha hmunkhat te ah a hlawmin na hmun thiam a tul. Tumtahnak bulba na nei lo asile na ruahnak thinlung le na thazang kha a tufang na tuah mi parah a zaten na hman theinak dingin nangmah le nangmah neh aw dingin zuam aw. Na thinlung ruahnak le na thazang neih mi hmuahhmuah kha tumtahnak pakhatkhatah fumfe zetin na hmang thei asile ziangkim na tuah mi ah na pitling dingih na si thei dingmi zat cu na si ding. Tongdang in kan sim asile, Pathian tumtahnak sungah na nungih Pathian in na hrangah a tumtah mi tuahsuak dingin na zuam tikah nangmah sung ihsin a tuan suak tu ding cu amah Pathian lala asi ih nangmah lam cun na sinak thinlung, ruahnak, le thazang zapi ten Pathian tumtahnak le hnatuannak hnuai ah na up awk a tul. Cuticun Pathian in amai hmuihmel kengin a lo sersiam vekin nangmai na milai sinak in a tlin tawk na si thei dingmi zat dinhmun na thleng thei asi.


Kum Note Ih Virgin Hloh Nunau Pawl In Pasal Then An Olsam – Times Of Chinland\nKum Note Ih Virgin Hloh Nunau Pawl In Pasal Then An Olsam\nMarch 30, 2019 Times Of Chinland Lawrkhawm 0\nDaily mail ih zohdik dan vek asile ,Kum note ih virgin hloh Nunau pawl in pasal then an olsam phah ti a si. Kum ,15, 16 ih virgin nawn lo Nunau zatek ah 31% in pasal an neih hnu kum 5 ah pasal an then theu ti a si ih zatek ah 47% in kum 10 hnu ah pasal an then tlangpi tikhal cu an zingzoinak ihsin an hmuhsuak mi pakhat a si.\nAn zohfel dan cu nuthlawi le Pasal nei lai mpum 3,793 hrawng hnen ihsin thusuh fiang le an umdan zohfel a si.Kum ziat an si ah nupa sinak an hmang thok,ziangtin virgin an rak hloh tile ziangruangah an then aw tipawl tiangin thusuh an si.Himi ih an hmuhsuah mi pakhat cu kum kim lo ,tleirawl lai ih pasal nei pawl cun pasal then an harsat lo ti a si. Kum 14,15 le 16 hrawngih virgin hloh pawl cun zatek ah 31% in pasal an then tlangpi ih kum 17 tlunih virgin hloh pawl cun zatek ah 15% lawngin pasal an thensal theu ti a si.\nHimi ih an hmuhsuak betmi cu nauhak zetih virgin an hloh ruangah zianghman pawisaknak an nei nawn lo ih an zawngsang duhzet.Cutin ,an pasal vial khop nawn loin pasal thawn an then aw phah khal an tamzet.\nThilfiang zet pakhat cu nauhak zet lai ih virgin hloh le thenawknak hi tampi pehtaihawknak a nei ti a si.\nHimi ah virgin an hlohdan khal in tampi lai a rel ve.Mai duh ruangih virgin hloh hrangah remthat awk a har zet ti a si ih sualpi ruangih virgin hloh pawl cu remtha aw thei an um ve phah.\nInnsang din dingah kum in lai a rel tuk lo nan, tleirawl lai ih nupa sinak hmannak in innsang nun a ti tluang thei lo.Thianghlimnak le zahumnak humhim hi thil hmuahhmuah lakih sunglawi bik khal a si.\nZohfelnak ih a hmuhsuah mi cu kum kim lo ih virgin hloh pawl in pasal then an olsam zetih pasal khal an nei kual rero men ti a si.Tulai ah virgin an um nawn lo tivek ruahnak nei hrimhrim hlah,virgin a tawr in an tawr liailiai lai.Virgin lo pawl in an relmawi awknak ah virgin taktak an um nawn lo an timen.Thudik cu thianghlim zetzet le mai thinlung neh theizet minung an tampi.\nBible sungah Fala thianghlim timi a tam zetih nuthlawi tivek hmuh ding a malzet.Pathian in mi pakhat hrang lawngah a lo sersiam ih na taksa cu mi pakhat hrang lawng ding a si.\nKan Bible Hi Rintlak A Si Maw?\nMi Mitkem Ding Zawngih Um Tla A Nuam Ve – Thin Za Wint Kyaw


GFYO GS Salai Rih Lian Suhtonnak | VCTH\nHome » Interview » GFYO GS Salai Rih Lian Suhtonnak\nVCTH: A hmaisabik ah na thuhla tawi in sim thei pei maw?\nRih Lian: Ka hmin ngai cu Salai Thawng Za Hlei Mang ti asinan, mi tam sawn in cu Rih Lian tin in thei sawn. Ka suahnak khua cu Falam a si. Ka Pa cu Pu Thomsa San Thawm Ling le Ka Nu Pi Khin Cer an si.\nVCTH: Na fimzirnak lam pang tla in hlawm thei pei maw?\nRih Lian: Kum 2000 ah Falam in phunhra ka theh. Cuhnu ah Kalay Technological University ah Bache-lor of Engineering( Electrical Power) ka zir, 2007 kum ah B.E cu Pathian zangfahnak in tluangten ka theh suak.\nVCTH: Singapore ah Engineer dinhmun in hna na tuan rero tiah kan thei ih, tuanvo na lakmi pawl in hlawm thei pei maw’?\nRih Lian: Tu ka tuannak company hi Japan company a si ih a biktakin Electronic connector pawl kan tuah. Electronic connector cu tulai Smart phone sungih an hman mi a si ih a biktakin Samsung le Apple phone sungih hman mi pawl an si.\nKei kan company ih kan tuanvo lak mi cu himi electronic connector tuahnak Cet (machine) pawl tuahnak department ah ka tuan. Machine control system le wiring lam a hleice in tuanvo ka lak.\nVCTH: Tlawngta lai ihsin cangvaihnak pawl ah na rak tel tin kan thei ih, pawlkom cangvaihnak na tel dahmi pawl in sim thei pei maw?\nRih Lian: Phunsang Tlawng ka kai lai thei tawkten tlawngta cangvaihnak pawlah ka rak tel ve. Mi duhsaknak ruangah tlinglo cingten hotu dinhmun in FPTP,Kalay & FPTP,Falam ah ka rak tuan dah.\nVCTH: GFYO a rak dinsuak dan thuhla teh in hlawm thei pei maw?\nRih Lian: GFYO timi cu ram le miphun hrangah- mino dinhmun in a cang thei tawk in zuam ding timi ruahsannak thawn 2011 Feb (20) ni ah online ah thurel khawmnak nei in rak din mi a si. Falam timi Geography a mawiter ding in kan zuam pei timi hi kan thulu bik a si.\nGFYO sungah- tutiang active zetin a tel rero mi ram pawl cu- USA, Canada, England, Sweden, Switzerland, Norway, Singapore, Australia, Korea le ramsung (Kawlram) pawl an si. Tel hrihlo mi Mino pawl tla kan sawm khawm rero lai cu a si.\nVCTH: GFYO ih a tu laifang ih hohatu pawl thawn tla theihternak in tuah sak thei pei maw?\nRih Lian: GFYO ih hohatu pawl cu\n1) President – Salai Cung Nawl Thawng(Korea)\n2) Vice President-1 – Salai Van Cung Lian( UK)\n3) Vice President-2 Salai Phun Hre Mang(USA)\n4) General Secretary- Salai Rih Lian Thawm( Singapore)\n5) Secretary 1 – Salai Van Bawi Lian( Australia)\n6) Secretary 2- Salai B.A Thang(Switzerland)\n7) Secretary 3- Salai Michael Naing( Falam)\n8) EC member Salai Thomas Lian(USA)\n9) EC member Salai Biak Tin Cung(USA)\n10) EC member Mai Esther Hrang Hlei Dim(USA)\n11) EC member Mai Sui Cer Chin(Singapore)\n12) EC member Mai Tete Cinzah( Australia)\n13) Salai Francis Lal Uk (EC Member)\n14) Salai Samuel Lian( EC member) pawl an si.\nVCTH: GFYO ih rak tuan suak zo mi pawl ziang a si ti in hlawm thei pei maw?\nRih Lian: GFYO hi kan dinthok pek ihsin thei tawkten khua le ram hrangah kan tuan rero. Kan hnatuan mi sung ihsin a hrekkhat.\na) Falam khuasung um Nu le Pa kum(70) tlun hmuahhmuah upat peknak le laksawng peknak kan nei thei.(13 May, 2011).\nb) Feet(440) sau, karbak-169 um mi Sayakyi Van Kyi lamzin tuahsuak ( July, 2012)\nc) Online English-Falam Dictionary ( Sayakyi Van Kyi ih English-Falam Dictionary) tuahsuak thei.\nd) Leimin tuar Lian Rih Khua pawl hrang ei-in dingah Siti le fangcang thawn tanpinak kan nei thei. ( 2014).\ne) Falam sizung hrang tidai khawlnak ding hrangah Ti-inn kan dawlsak thei. (2013).\nf) Saya Run Cung Mang thawn online ihsin laica zirnak kan tuah ih youtube ah zoh theih a si. Sunzom ih peh vivo ding a si lai. (2014)\ng) 2013, May ah Falam khua sung um mi Nurse kai rero laitu le mino hrekhat hnenah Ram leng ih scholarships thawn tlawngkai peh daan ding Seminar kan tuah sak thei. Himi thusimtu cu GFYO palai Mai Sui Cer Chin a si ih amah hi Singapore ah Nursing thawn tlawng theh mi a si.\nEditor Note: GFYO cu 2013 December 28 ihsin January ni 2 tiang Falam ah rak tuahmi Falam Youth Conference cang suak ding hrangah tawlreltu bik an si.\nVCTH: Tu laifang GFYO ih nan tuan rero mi pawl te ziang a si? Hmailam ih nan sunmang pawl the ziang a si?\nRih Lian: Tu ih kan tuan rero lai mi hrekkhat pawl cu\n1) Kan Chinram ah tourist tampi an rak duh theinak ding ruahsan in Chinland Tour Guide timi website tuah rero lai a si. Falam lawng siloin Hakha, Tedim tvk kim thei ding in tawlrel rero lai a si.\n2) Falam Sizung ih tuam hlawm aw theu tu hrangah rawlsuannak coka an tul zet ih 2015 ah sak thok thei ding tuhi fund raising kan tuah rero lai a si.\n3) Pipu hlawmthil kilkhawinak Project- Himi cu kan pipu rak hman dah mi khuang, daar, fei tvk pawl hi tulai ah hmuh ding a har vivo. Kan kil tha lo cun kan tefa san ah cun hmuh ding a um nawn lo ding. Cumi ruahsan in kan thei tawk, hmuh ban tawk Pipu thilri kilkhawinak project tuan thok zik rero a si.\nGFYO ah ram tin ihsin zirsang le rinsantlak mithiam tampi tla in telpi. Cunah kan ram thansoh thei nak dingah technical support lam siseh, ramsung ih cathiam hrekhat tete ramleng tlawngkai duh maw pawl hrangah ruahnak peknak tvk tete pawl tla hmailam ah tuan thei vivo ding kan tumtah.\nVCTH: Mino hruaitu pakhat dinhmun in- khua le ram hrangah na sunmang siseh, na ruahnak hi ziang pawl a si?\nRih Lian: Tusun ih mino cu thaisun ih hruaitu ding a si bang in mino hi kan thupi tuk. Ahmaisa ah kan ram kan tuah that duh ahcun kan mino pawl kan thuruah daan, kan hnatuan daan kan rem that hmaisa a tul. Kan remtul ih kan hmuh mi hrekkhat cu\na) Thil pakhatkhat kan tuah tikah thupi (serious) in ka lak dah lo. Capoh le ngai poimawh lo zetin hna kan tuan theu.\nb) Hna pakhat kan tuah tikah a theh tiang tuah loin laklawh ih cawl kan hmang . A dangdang ah kan kat vivo. (Eg.Pawlkom kan din ih hnatuan suak ngai loin a dang pawlkom thar kan din vivo)\nc) Kei hi ziangmi si kan paih ih ziangmi si ka thiam thei zawng ti mah le mah kan thei awk a tul.\nd) Ca pakhat ka siar mi sungah “ Mi pakhat kha nga na pek asile a zing khat a rawl ei ding na pek. Asinan nga siau daan na zirh asile a nunsung ei ding na pek ti nak a si”. Fim thiamnak hi thupi zet ruangah mino pawl cun zir bet vivo ding thazang ka pek duh. Fim zirnak ah a tlai tuk zo ti a um lo. Fimthiamnak in a hmaisabik ah kan mah bulpak/innsang hrangah kan hlawkpi. Cutheh hnu ah khua le ram in kan hlawkpi ve thung. Innsungsang hman in hman thei lomi cu miphun hrangih rintlak si ding cu a hla zet.\ne) Ruahnak bang awlo mi thawn le a bur(group) thawn hnatuan tlang kan zir pei uh. Kan mino fim zirsang le mi neinung kan tam pi nan a bur ih hnatuan tlang kan thiam lo mi hin thonsohnak ding tampi in dawnkham. Pawlkom pakhat ah mi kan tam deuh le sumpai kan nei deuh cun then aw ding kan man ringring. Cunah a bur ih hnatuan tlang kan zir vivo a cu thlang.\nVCTH: Ramsung, ramleng mipi pawl siseh, mino pawl hnenah siseh sawm duhmi, cah duhmi pawl teh ziang na nei?\nRih Lian: Singapore hna ka tuan pekih ka ton mi harsatnak thawn ruahnak ka peh duh mi um. Japanese le Singaporean pawl thawn hna kan tuan tlang hai ih an nih line pakhat ah professional zet in thil a thiam ih thildang cu zianghman an thei lo lawlaw. Kei Kawlram ih rami cun theimi ngaingai zianghman ka nei lo ih thei lo mi ngaingai khal ka nei ve lo lala.\nSim duh mi cu thil pakhat kan tuah mi hi professional lawlaw ih thiam ding ko in tuah ding kan si. Kan ram thonsoh dingah Politician, Historian, Doctor, Engineer, Business man tvk in mah le zin te ah thiam thei bikin zuam cio sehla fimthiamnak thawn a khat mi miphun cu thangso tengteng ding ka si.\nT’himnak ah kan Falam ah Private Bank, Mawtaw tuahnak Factory pipi rak din sehla kha mi factory ih hnatuan thei tu ding skill workers paziat kan um pei? A tuan bantu ding kan um lole mi phundang in an lak theh ding.\nCunah kan mino pawl ready thepthep kan tul zo. Kan ready lo asile opportunity a ra thlen tikah midang in lak sak cing cing. Ramleng ih ummi mino pawl, Pathian in Laimi si dingin in sersiam zo ruangah khuinah ram kan um khal asile kan Laimi sinak (Identity) hlo loin kilkhawi cio uh si.\n6 Responses to GFYO GS Salai Rih Lian Suhtonnak\nThawng Thawng October 21, 2014 at 4:25 am\nThu suttu le thu sawntu nan tawk riai.\nSalai Rih Lian, Ram le Miphun hrangah Pathian in lo hmang vivo hram seh!


Izak Amancio o la Fluidez/ Izak Amancio or the Smoothness. – Tiempo de Curar/ Healing Time\n← Mirando la Vida/ Just Watching Life.\nMelody Gardot de trotamundos/ Melody Gardot like a Globetrotter. →


Fast food ei ringring tu hnakin Thingtheirah ei ṭheu tu Nau pai olsawn | Falam Online Media\nZarhkhat ah fast food ei-in voili hnakih tam eitu nunau cu harhdamnak thawn milaw dingih rawl ei tu nunau hnakin nau an pai har cuang timi cu Australia mifim pawl in an hmusuak.\nAustralia mithiamsang pawl in University of Adelaide ih research an tuahnak ah an hmusuak mi a siih nikhat ah thingthei voithum ei pawl hnakin thla khat ah thingthei voikhat ei pawl in zarh hnih/thum tlai in nau an pai ti a si.\nAustralia, New Zealand, Ireland le England mi mipum 5500 luan zohhliah in kum 7 sung zirnak an nei ih fast food rawl ei ringring pawl hnakin thingthei ei ṭheu tu pawl in nau an pai olsawn hlei ah naute khal a hreisel sawn timi an hmusuak.\nNau pai tamzet cu an ei-in ṭheu mi pawl an sut ih fast food (burgers, fried chicken, tacos, pizza le fries dangdang) ei ṭheu pawl cu thingthei ei ringring pawl hnakin zarh thum tlai ah nau an pai tiah Human Reproduction journal ah an suah ih fast food ih telmi acid in nunau tii (egg cells) a tisiat ruangah nau an pai har mi siding an zum thu khal an phuang.\n← Jesuh puan tham ruangih damsuaktu kum 12 sung Thi put nui` damnak hmun siding zumumnak hmun an hmusuak\n2020 US rampi Hrilawknak Result netabik UPDATE +State tinkim →\nHmunṭhing Ramcaar lak ih Thir Tawtarawt danglam


Is knafeh Israeli or Palestinian? - Food & Wine - Haaretz - Israel News | Haaretz.com\nJun 04, 2014 2:17 PM\nPalestinian bakers preparing a giant knafeh, weighing 1,765 kilos and measuring 74 meters in length, in the West Bank city of Nablus in July 2009. AP


Khuakhannak Tthabik - Chinland Today Media\nJune 19, 2012 2:36 am·0 comments\nBible Siar Ding: Seemtirnak 15:1-21\nCutikah Abraham in, “Maw Pathian Bawipa, fa le ka nei lo. Ka hnenih na laksawng cu ziangso a si ding?\n– Seem. 15:2\nMizapi lungkimmi fimnak (conventional wisdom) ih in zirhmi cun hlawhtlinnak kan ngah theinak dingah khuakhan lairelnak le tawlrel cianak ttha neih a ttul, ti a si. Khuakhannak ttha cun thil ummi pawl a tthabik ih hmansuah theinak ah mi a bawm ih rin lopi le ruah lopi ih ra theimi sawmngiarnak pawl khal a mal/deemter thei a si.\nPathian in Abram hnenah milian le mi neinung si dingin thluasuah pe dingah thutiamkamnak a nei. Sikhalsehla rocotu dingah tefa le pakhat hman a nei hrih fawn lo. Abram le a nupi Sarah le an tarzet zo ih nau nei thei ding dinhmun an si nawn lo.\nAbram in Pathian hnenah tawlrelnak pakhat a hlan. Anih cun cumi sanlai ih anmai’ miphun ih nunphung (culture) la tahrat in tlamtlinter a tum. Pathian cun himi le a dang ruahnak pekmi pawl parah zianghman a lung kimmi a um lo. A thutiamkammi cu Amai’ khuakhan sakmi le ngaihtuah daan lawngin famkimter a duh. Curuangah Pathian cu Abram hnenah hmin dangin – Adonai – Bawipa (Lord) timi in a phuanglang aw.\nAbram in Pathian cu, “Bawipa Pathian” ti’n a ko. Anih cu Bawipa – Adonai – ti’n kawh co theinak sinak a nei. Abram ih tuah ding umsun cu Bawipa ih thupekmi ngai ding lawng hi a si. Abram vekin kannih tla kan nitin nun ah Bawipa ih tawlrel saknak lawng ngai le thlun ding kan si. Amah cu kan Bawipa a si, kan parah thuneinak authority a nei. Kannih ih ttuanvo cu Amah zum le a thuthlun ding lawng a si. Amah kan lehsaalnak ding umsun cu A Bawi sinak parih pumpek (yield) awk ding hi a si.\nNi nikhat ni ah, leilung in Pathian cu Bawi – Adonai – ti’n a cosaang leh ding. Pathian Fapa Jesuh khal hi Bawi a si. Curuangah atu ah kan hmailam hrang khuakhannak cu khedan (pencil) thawn ngan ding kan si ih khephiat (eraser) tumpi kan ken cia a ttul.\nAdonai, Nangmah cu Bawipa na si. Ka khuakhannak le Na khuakhannak khuitawk ah an bang aw lo timi in hmuhter hram aw.\nPathian ih thlengh saknak hmunah um thei dingin tuni ah ziangti’n ka hmailam hrangah khuakhan lairelnak ka nei pei?


Pacang Nupi Nau Nei Zikte An Kap That Ih Ralkap In ‘Inn Kan Theihsual Ruangah A Si’ An Ti – Meifar\nPacang Nupi Nau Nei Zikte An Kap That Ih Ralkap In ‘Inn Kan Theihsual Ruangah A Si’ An Ti\nMay 30 zinglam nazi 10:45 ah ralkap tam zet cu Mandalay Division, Bagan khua, Mhan Cho vengsung ah an va lut ih mino 6 an kai. Dalan in ‘Meithal an nei’ tin a hek ruangah an kai.\nPacang Moe Myint Aung khal kaih an tum ih inn sangka arak khar, ralkap pawlin an inn sangka cu an kap siat ih innsung ih um Moe Myint Aung an kap ngah. A pum ah an kap ngah ih a hliamtuar loin a thi.\nVengsung upa in “Dalan in meithal an nei tin thuthang dik loin a report ruangah mino pawl cu an kai ih an vua ciamco. Mino 6 an kai ih Moe Myint Aung cu an kap that, a nupi nau nei zikte a thihsan. Hnaṭuan felfaite ṭuan ih ei hawl an si, tutiang a ruang kan ngah hrih lo” a ti.\nRalkap in zingzoinak an nei rero hnuah “Inn kan theihsual ruangah a si” an tiih an kaihmi mino 6 cu a zan ah an suahsal, mithi ruang khal an innsang hnenah an pesal.\nMoe Myint Aung ih nupi nau nei zikte cu a pasal ruang parah a ṭap rero, pa nei loin an fate a piang ding ti a ruah tikah a lungzur mitthli a luang.\nVengsung mi pakhat in “Mizan ih an kaihmi mino pawl an suah thluh sal. An zaten hliamhman an tuar, ralkap pawlin inn kan theihsual ruangah a si an ti. An kaihmi pawl an suahsal nan Moe Myint Aung cu a thi, a innsang pawlin an tuar thiam lo.\nA nupi nau nei zikte a thihsan, inn theihsual ruangah kah that kherkher a ṭul maw si? Moe Myint Aung ih thihnak thuhla ah ṭuanvo latu ding an um lo” a ti. Kum 27 mi Moe Myint Aung ih ruang cu tuizing May 31 zinglam nazi 10:00 ah an vuiliam.\nNunau Pawl Tiva Ah Tak An Kolh, Ralkap In A Thilte A Hmuh Ruangah Palik In A Kap That


“Hi Hrangah Jesuh Ka Nei” - Chinland Today Media\nApril 6, 2010 12:25 am·0 comments\nTangka duhtuk hlah uh; nan neih mi ah nan lungkim uh. Ziangahtile Pathian in, “Ka lo tlansan lo dingih Ka lo hnong lo ding,” in ti. -Hebru 13:5\n– 1 Samuel 4-6\n– Luka 9:1-17\nIreland ih evangelist meeting ah thusimtu in, Khrih sungih um timi le harsatnak hmuahhmuah lakah Jesuh zum ngam timi thu a sim fiang. A thusim baannak ah, “Ziangvek dinhmun khal ah, himi hrangah Jesuh ka nei a si na ti thei,” tiah vei tampi a nolh.\nCuih meeting cu tettikhan nak in caan an hmang. Nunau nu pakhat in, “Mi tute ah himi ca ka ngah, ‘Na nu a besia, tlangleng thawn ra tlung zaang aw’ in ti. Himi ca ka hmuh tikah tuih zaan thu in simmi hi ka hrangah a sibik. Ka thinlung in himi hrangah Jesuh ka nei a si ka ti. Cuvete’n ka thinlung cu daihnak le hnangamnak thawn a khat,” tiah a ti.\nZarh thum-li a rei tikah evangelist pa cun cuih nunau nu hnen ihsin ca a ngah. “Kand ung ni ih thu na simmi parah lungawithu ka lo sim saal. Ka nunnak cu cawl baang loin nehnak hla thawn a khat, ziangahtile nunnak cu ziangvek a si khal ah hi hrangah Jesuh ka nei ti ka thei zo,” a ti.\nKhrih zumtu in, “Meisa le tilian lakin kan feh. Asinain atu cu himnak hmun ah in thlenpi zo,”(Saam. 66:12) a ti thei ding.\nHarsatnak le hniksaknak na tuar tikah, ‘himi hrangah Jesuh ka nei a si,’ ti ciing ringring thlang aw. – Henry G. Bosh\nHarsatnak phentu ka nei Jesuh sungah,\nA duhdawtnak sungah ka him;\nKa thinlung duhmi le ttulhaimi in theih sak,\nNeem te in “Ka taa na si,” i ti. -Christiansen\nZiang vek caan khal ah Khrih sungah kan um asile,\nkan hnen ih Jesuh a um kan hmu ding.


Iran In US Mawngtu Nei Lo Vanzamte Kapsiat - Chinland Today Media\nDecember 4, 2012 11:15 pm·0 comments\nIran ralkap ṭuanvo neitu pawl cun US ih mawngtu nei lo vanzam cu Gulf tipi ih an van ramri sungah an kai thu an puang. Revolutionary Guards, Naval lamih thuneibik pawl, hruaitu Rear Admiral Ali Fadavi ih simdan ahcun a cuih mawngtu nei lo vanzam cu kan dung naite ah Gulf tlun ah a zam reromi a si a ti. Asinan US Navy cu hihi Middle East ih a ummi a siih, Gulf tlunah a zam lo tiin a eel. ScanEagle mawngtu nei lo vanzamte hi a thla pi 10 (10ft, 3m) a sau ih, a man olte, hmunhlapi zam thei dingin Insitu company ih tuahmi a si.\nBahrain ih um US Naval Forces Central Command ih tongkhuan ngahtu cun, “US Navy in Middle East ah vanzam thil zingzoi dingah kan thlah tikah fimkhurten ka thlah, Iran ram hrangah kan thlahmi a si lo. Leitlunpi vanzam zamtheinak hmun lawngah ka thlah ṭheu. Atu baite ah ScanEagle a siat thu record khal kan nei lo,” tiah a ti. Hivek US vanzam RQ-170 Sentinel khal kan dungkum ah Iran in an kapsiat dah zo.\nKan dung November thla ahkhan Iran palai Mohammad in United Nations Secretary General Ban Ki-moon hnenah US in Iran vantlun ramri parih duhduh ih an tuahmi thawn pehpar in ca a ngan dah. Culai ah Bushehr power station kiangih US ih vantlun thiltidan pawl hi daan a si lo thu a sim. US cun vanzam cu a kapsiat taktak ahcun pesal ding a dilmi cu Iran in a duh lo. Atufang hi US le Iran karlak ahhin Iran ih nuclear an tuahmi ruangah thubuai neuhneuh a tamzet.


Zo In A Bawm Ding? | VCTH\nZo In A Bawm Ding?\nHome » Cahram » Zo In A Bawm Ding?\nBy vcth on December 14, 2013.\nSalai No Hmung\nA khuh a khuh tinte’n thi cu thi cu cawl a tum nawn lo bang. Hmu dah lo tu hrang ahcun ṭihnungza asi ko ding nan Thangte hrang ahcun ziang hman asi nawn lo. A ka sung, dang sung, cuap sung ih thi pawl an phut rero nak a rei tuk zo. Midang ka sung ih pawt mi khal voi tam pi a hmu zo. Midang timi ah midang pi ngaingai an tel vekin a duhdawt zet mi a nupi le a fanu te an tel ve.\nKaa sung in thi tu le tu a suak hnu ziang vek ram ziang vek mual ah an kuat ti cu a thei tuk lawlaw. Asi ko nan Thangte in thih ding cu a ṭih lo. A kaa sung ih thi le hnai phui ṭul ringring ruang khal ah a raih a sia lo. A it nak kiang asi lole a tho thei nawn lo ruangah a lum nak pher te kiang ah zial ong pakhat a um. A hrang ah zial ong cu a ṭhahnem zet. Zial ong ti cu cil dongnak bel vekin ṭhawn ruri a ṭul lo. A bung pang pei maw, a liam zik maw ti’n thin phan a ṭul lo. Kholh ṭul rero lo. Zial ong in a tang lam cu von bih ngam ding asilo. Sung tol za ngaingai asi. Asinan Thangte hrang ahcun mangbangza, thil rap thlak asi nawn lo.\nNgaingai te’n ti le thihnak ti mi thu ruatnak ding ṭhazang khal a nei nawn lo. A thei aw thul, a hngilh aw thul. A thei aw lo caan khal a tam deuh vivo. A caancaan ah ka thi zo maw ka nung lai si a ruat sal . A thei aw ngaingai lo. Thi ding mawi cu asi zo. Phoih sehla cu a cem si men nan. Cuti’h a hnuk cat thei lo ding in a kai tu a um. Cumi cu Hmungte asi. Hmungte teh zo in so a run zoh ding, a run bawm ding. A pa kei mah rori hman in ka zoh ka bawm thei lo mi zo in so a zoh ding. Ka thih hnu mithmai nei lo in mah vek farah zonzai pawl, mi na pawl, mi har sa pawl, nu le pa ṭhiṭha nei lo pawl um nak veng, hi veng sai ah kan tan ta le Hmungte hrang ah ziang ruahsannak si a um nawn ding.\nA tu hman khuhkhuh tik ih thi tel mi nat sia TB nat kha ka son ngah zo. Mi nu le pa cun an fa le hrang ah sui le ngun, inn le lo ṭhaṭha an roh ta lai ah kei cu thihnak ro maw ka lo roh ta ding. TB hrik an ti. Mit in hmu theih cu asilo nan taksa sung an vah can ahcun tuar a har zet. Dang sung, cuap sung ah a cang hluah hlo ṭheu.\nHi hrik pawl in ka fa pa ih taksa cu an khawih, an cok, an ei ding. Cun ka fa pa te cu kei mah bang in thih sia in a thi ding. Ka duhdawt zet mi ka nupi khal a thi zo. Hmungte ih kum hnih U, a uu khal pa hrangah tuarharnak beidongnak pawl tanta in in thih san zo. Ka nupi nat sia rak petu cu a hring tu a nu asi. In ei hawl phah, khat lamah dam lomi a nu a zoh pah in a rak zonzai zet . Cuih fala no a lai nat tu cu Thangte. A pi ding cu sii le vai in a zoh. A tuam hlawm. A thi hnu rei lo ah a duhdawwt zet mi natnak nei fala no kha a ṭhit. An nei aw pek ahcun a thleng tuk lo . A rei deuhdeuh ih a lang deuhdeuh. Fanu pakhat le fapa pakhat kan nei hnu sii zung le inn khui deuh ah si kan um ti ṭhei a har. Neihnak in a ban lo ruangah mi nung pawl umnak leiram cu a tan ta. A fanu te caanah cun kut ke nei lo vek asi. A nupi lai vekin sii le vai thawn a zoh thei tuk nawn lo.\nHiti’n ka fa nu mual in liam san ding ti thei na cing in mual ka liam ter. Cu lai caan ih a ti thei sun cu a ṭuan thei mi hnaṭuan hmuahhmuah an pek zat in a ṭuan. A colh caan ah duhdawt lainatnak tum pi thawn a pom ih ṭha a pek.\nThi le hnai pawl fih lo ten a hnawt sak ṭheu. A hnawt sak ṭheu ruangah a sung ah thinak hrik sia pawl an lut. An rak lut ding khal a thei tuk. Nupi le fanu neih le siah thawn a bom thei lonak pawl, a beidongnak pawl kuan sal thei ding dan a ruat tik ah hih lamzin lawng a um. Curuangah lam a ong sak men. Thi ding , in that uh, ka nupi le fanu nan thatzo hnu hrik sia pawl kei mah cu ziang ka si ih in hlah.\nAsinan Hmungte sia le ṭha hman thei hrih lo mi nauhnak te. Mifel mi ṭha nan um asile ra bawm hram uh. Hmungte, nauhnak te ziang thei lo in leilung pi ah a ra suak. Natsia tuarnak in a rei hlan ah a kir sal ding. A hrang ah leilung pi cu Hell ram asi ko.\nVok thih le ar thih in thi men lo ding in bawm tu pawl an um ti ka rak thei dah. Nu le pa nei lo mifarah pawl a bawm rero tu an um ti in rak sim dah, ca ah khal ka rak siar dah. Ka thi thlang ding. Zo si in bawm tu ding . Hmungte zoh tu ding teh zo hman an suak lo maw.\nKan veng ih Biakte maw, vedio sung ih ka hmu dah mi sawn maw. Thuthangca sung ih thil hlu thei zet tu pa maw. A thei ngaingai lo. A fiang nawn lo. Ziang si in pek lala, ei aw ee.. ziang le ziang si in ei ter.\nA mawh lo a nih tla a thei tawk te’n in bawm ve mi si ko si. Zo si cu pa cu, kan pastor pa maw, ka veng ih Biakte ee…na thei lo ding ee…mi dang pi maw…\nThi luak pah, a duhduh tong pah in a thaw a cem. A ruak cu Biakte in rei nawn a zoh ta. Cu’n inn kiang kap pawl a ko. Hmanhmawh ciam co ding khal a um lo. Ziang tik si ding ti’n a rak zo cia mi si ko . Mi kip ih theih asi.\nHmungte cu an hawl. Inn hni inn thum dan ah a lek rero. A leknak in a ra. A pa ih ruak cu a hmu. Zam rang te’n a tlaan, a pom, a ṭap…a ṭap nasa.. “Ka pa in tan ngaingai maw. Ka lo duh in ti ta lo maw… ka pa … in hruai ve aw… nu le pa u le nau nei lo in kei mah te lawng… in tan siang maw si … ka pa… ka lo tan san lo ding in rak ti ta dah ko lo maw… ziangah in tan … in rak zoh sal aw… ka pa … ka thi lo ding ka fa siizung ka feh pi ta ding na ti si lo maw…ka pa aw..ka pa nang mah lawng thi hlah kei tla ka thi ve ding. Ka lo thlun ve ding.. In tan siang hlah, a tu ka khuh le thi a tel ve zo. Zo nih si in zoh in bawm cuang ding…ka lo thlun ve ko ding … maw ka pa… maw .. ai….\nHmungte cu a ṭap phah in a khuh. a sim vekin a khak sung ah thi a tel. a pa’h kiang zial on in a phui.\n“ka pa kei tla thi a tel ve zo si..ka lo thlun ve ding maw”\nInn kiang pawl cu an mit thli a haal . Asinan an bawm thei ve lo. An mah lak in zo si Hmungte bawm thei tu ding um. An um lo. Lungzur nei pawl cu an mitthli a thla. Mithli thla duh lo pawl cu a dang a hoi.\nHmungte teh zo in saw a bawm ding…. zo nih si a zoh ding????\nRef: Phay Myint’s who will treat Maung Toe siar mi parah a rem daan in leh sal mi a si.\nOne Response to Zo In A Bawm Ding?\nA tha nasa, Rak ngan zel aw, ka rak siar ringring ding. A tha ka ti tuk.


Messi Lawng Siloin C.Ronaldo ,Mbappe Le Hazard Pawl Khal Kan Do Zo – Solskjaer – Times Of Chinland\nMan United coach Solskjaer cu Barcelona thawn an puai hrang hmaiton thusuhnak neih a si ih Barcelona thuhla phunphun an suhmi cu sannak a nei.\nMan United le Barcelona hi Champions league quarter final hrang nili zing myanmar 1:30 am ah do aw ding an si.\nSolskjaer cun ,”PSG thawn kan sulhnu ruangah rinsanawknak nasa zetin kan nei zo ih premier league khalah nasa zetin kan kaiso(hmat thlauawknak tam nawn lo).Kanmai Innpi ih PSG thawn kan puai ah danglamnak mallai a um nan,tucu tha zetin kan tuahtha aw zo.\n“Player pawl khal kan tidik lomi hrang nasa zetin reltlangnak an nei zo ih mi kan tlukcilh ding tikah kan fimkhur thiam a tul.Player hrekkhat cu phakar thiamzet an si.\n“Suarez ,Countinho le Messi pawl in kan dunkham pawl pahtlang an tum dingih ziangtin kan kham ding timi cu tipzing ah a fiang ding.Messi thuhla ahcun a sit goal mi pawl zoh tikah player thazet a sizia a fiangmai.Asinan,ziangtin Messi kham kan tum timi cu C.Ronaldo ,Mbappe le Hazard pawl khal kan rak do rero zo.\n“Messi hi player thazet a si bangin thuanthu ih player thabik sithei khal a si.Curuangah kham a harsa zet ding nan,cangthei lo timi zianghman a um lo.Messi kan do ding a si lo ih Barcelona kan do ding tlunah Suarez ,Coutinho ,Rakitic le Vidal pawl khal player thazet an si,” a ti.


Kum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) luan KIO-ten an lak sak sal mi raltlan pawl leh mipi umnak dingah an zem ding thu theih a si. – My News\nadmin May 26, 2022 Leave a Comment on Kum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) luan KIO-ten an lak sak sal mi raltlan pawl leh mipi umnak dingah an zem ding thu theih a si.\nKum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) hnakin ih tam mipi ta an rak laksak mi cu KIO Bat. 2-ten an lak sal ih, tunah hin an mipi leh raltlante hnenah fit 60-80, 80-100 ah then darhin zem dan ding an tawrel rero a si.\nUico ralkap pawl cun Kan NUG PDF EAOs pawl an neh thein awn lo, ral khat ih sin mipi umnak tihsiat bak lo cu ti ngaih nak an thei nawn lo a si, Uico pawl cun kan mipi ralkap lakah phunnawi ten in tum ih beidawng ter in tum theu, Be Yah Ma Le si mei.\nṬek In A Tlak That Ruangah SAC Ralhrang Hmanrua PyuSawHtee Hruaitu Pakhat Thi. 24th May, 2022, zaanlam suimilam 5:00 hrawngah Sagaing ramthen, Sagaing peng, Htantaw khua ih SAC ralhrang hmanrua PyuSawHtee hruaitu pakhat cu ruahsur lakah tek in a tlak that tiah thuthang kan ngah. May thla sungah Kawlram sung hmunhma tam nawn ah ruah nasa zet a sur ih thlisia a hrang phah theu tiah theih asi.\n24th May, 2022, zing suimilam 11:30 hrawng ah Uvalde, Texas ih Robb Hramthok Tlawng ah kum (18) mino pakhat in meithal thawn a kap that ruangah tlawngta nauhak (19) le cazirhtu (2) nunnak a liam tiah thuthang kan ngah.\nAdang tlawngta (16) le ralkap (2) khal hliamhma an ngah ih Federal law enforcement upa pawl cun thuhla felfai phuang a theih hrih lo nan nunnak liamtu a um hrih thei men tiah simnak an nei.\nUSA-a Inkahhlumna Rapthlak, Siyin Wood News →\n← Chin National Defense Force-CNDF ih Chief of Staff, Salai Peter Thang in Mipi Hnenih Thucahnak


Nu tawtawk: A ngan deuh mi cu a fa deuh’ mi nakin an thluak a tha deuh. – Lai Lungrawn Post\nNu tawtawk: A ngan deuh mi cu a fa deuh’ mi nakin an thluak a tha deuh.\nNu tawtawk a ngan deuh mi cu a fa deuh mi nakin an thluak a tha deuh, tiah Oxford University hlathlainak ah an hmuh. Apple kung khi Rose pangpar kung hrinthlak a si. A thangcho bik ram ah aa tel mi Singapore ram ah Tlanglawng dinhnak (station) pakhat lawng a um. Hlanlio Egypt Scientists pawl cu zaan an ih tik ah lung an i tlinh. Khuaruah khawhnak thluak a thawnter an ti.\nRelchap ko:Amerika hrilawknak thu ka ngan khat deuh ih culai lakah thu a phunphun a ra suak. Trump boruak a ṭha taktak tivek, Trump in a neh tivek, Trump a sung tivek, Trump in Ralkap thuneihnak a phuang ding tivek ngan celcel a si. Asinan pakhat hman a dik lo. Trump ih National Security Adviser hlun Michael Flynn cun ṭuanvoneitupawlin an hna an tlin lo ahcun ralkap kaihruainak thawn hrilawknak thar tuah ding a si cu a ti nan Trump lam ihsin zianghman rel a um hrih lo.\nTu karlakih thil cang mipawl hi Trump hrang thathonak tete le riahsiatnak ding tete an um hai. Asinan thil tumpi cang mi a um lo. Tuizan ah US Supreme Court in Pennsylvenia thubuai an cohlan le cohlan lo thutluknak an tuah ding. Himi hin thil a danglam thei. An cohlanah cun Trump hrang beiseinak a nung lai dingih an cohlan lo ahcun beisei ding a mal sin thlang ding.\nA dang leh cu State Hluttaw pawlin State hrang Electoral Voter an ruat tikah ‘Faithless vote” an ti ih mipi hriltlin si lo mi vote petu an ruat le cu boruak a hnawk vivo lai thei. A san cu Pennsylvenia, Michigan, Arizona le Georgia hi Republican control mi Hluttaw a si ruangah a si.Trump Team hin thubuai an tuah mi hi 50 leng lo a si ih cupawl lakah 39 hrawng cu Judge in an hnawlsak zo. Ziangahtile Legal Ground (dan ṭansan) a hnget lo ti a si. A hrimhrimah hrilawknak ih el-awknak ah Court hi a hrawlhaw duh lem lo.\nA buaithlaknak cu hrilawknak hi bawhlung puai vek a si. Ṭuanvo neitupawlin dan an tuah mi an hmang. Asinan cuih bawhlung puai ṭuanvoneitupawl le refree in ṭan lam an neih pang cun puai cu zoh a nuam lo, a dik lo. Cuticingin a tuartu lam cun ti theih a nei lo, an tuar cuahco men a ṭul. Court ah feh khal sehla an sung thotho ding.\n√1986 kum World Cup, England le Argentina puai ṭumah England lamah Maradona in a kut thawn a sawh lut. Kut thawn sawh lut cu kawl a si thei lo. Asinan a dik lo ti an theih hnu khalah lawnsal a um nawn lo. Argentina cu Champions ti a si thotho.\n2006 Champions League final ih Barcelona vs Arsenal tla kha a cing lai kan um ding. Refree ih an hril mi pa kha Barcelona ṭantu a rak si ih puai thawk hlan ni ah Barcelona kawr thawn a zukawk ruangah Arsenal lamin an duh lo. Curuangah Terje Hauge timi Norway mi ṭuanvo an pe. Anih khal Barcelona fan thotho a rak si. Arsenal in kawl khatih hmai an hun hruai cu le…minute 20 lawng an lek laiah Arsenal kawlkil Lee Man cu ‘rin lengah bawhlung na kai’ tiin dik lo takin Red Card a pe. Bawhlung puai zohtu 79610 hleiah TV ih zohtu million tampi khalin rin sung ti hmuh a si. Puai cem hlanah TV ah piahsal leuh leuh a si. Cun Barcelona lamih kawl khatnak Samuel Eto’o ih kawl khal Off-side ti a si. Asinan Refree in kawl a pe thotho. Arsenal lam hin Board thuneitupawl hnenah maw, Court ah maw feh khal sehla Refree thuthu an rak tisak men ding.\nAmerika hrilawknak khal hivek cekci a si. A dik lo ti cu kan thei. Hi State 6 ah hin diklonak le vote ruknak nasa tak a um ti hi cu el rual a si lo. Asinan Court in an hnawlsak thotho. Myanmar khalah hivek el-awknak cu court ih ken lo ding ti a si ruangah UEC thiltidan a dik lo tiin party hrekkhatin an ti rero nan court ah fehpi theih a si lo. UEC hi dan le tidan tuah mipawl thawn pehparin Court ah rel theih a si lo thu mizan ih UEC thusuah khalah ngansal a si.\nA buaithlaknak dang leh cu RINO ruangah a si. RINo ti cu Republican In Name Only ti a si. Republican-pawl lakah hin Media le mipi(mob) ṭih ruangih thudik ih ding ngam lo, an thurin parih ding ngam lo, phatsan mai hi an um ringring. Tu khalah Georgia ih vote cek an dil cu Secretary of State Brad Raffensperger in a siang eu eu lo. Governor Brian Kemp khalin a dil nan Georgia Election Board Chairman cu Secretary a si tikah amah lawngin thu a pe thei. Hite pahnih hi Trump ih bawmnak ruangih tling an rak si nan loziang! Cuvek thothoin Arizona Govenor Ducey khal a si thotho.\nCun Pennsylvenia khal hrilawk zikte ah Secretary of State Kathy(D) in Dan ih a sian lo mi amai thu in a thleng thluh. Hi thu hi Republican lamin hrilawk hlanah Court ah an thlen nan State Supreme Court cu Dem lam ruat deuh lawng lawng an si ruangah an sung. US Supreme Court ah an thlen nan John Roberts in a phatsan ruangah 4-4 in an cohlang thei lo. Cuhleiah Dan cun hrilawk ni 7:00pm tiang lawng vote cohlan a siang nan Hluttaw in ni 3 tiang a dirhbet. Hitawkah RINO hrekkhat Dem lamih an vote ruangah a si. Himi ruangah hrilawknak an sun phah a si.\n√Trump lam hrang thazang ngahza mal lai um cu Georgia ah County 22 ah Dominion Software cek dingin le Michigan, Antrim County ah Dominion cek dingin Judge in thu a pe. Trump Team in Michigan Supreme Court ah hrilawknak ih diklonak thu an thlen lala.\nAmerika ah hin Republican le Democrat lam khalah Establishment an ti ih, kum reipi US Politics control-tu mi 100 kiangkap hrawng an um. Hi-pawl hi Corruption lamah nasa takih an tel ruangah midang sualnak khal an thup. A san cu anmah khal sualnak an neih ruangah a si. Hivek corruption phawrhsuah tumtu cu khawi party khal do cece an si. Trump khal hivek a si ruangah Republican rak kaihruaitu Bush tei sung, McCain tei sung, Mitt Rommney, Chief Justice John Roberts, John Casick, Jeff Flake le Licoln Project hotupawl le khipawlih milaipawl cun an dodal.\nṬuan ding hna tamtuk lakah Trump Legal Team hotu Rudy Giuliani cu Covid 19 a rak ngah ngelcel. amah hi kum 76 a si zo. Asinan a ṭha zet ti a si.Trump ih thubuai tuizan ah Supreme Court in an cohlan pang ahcun Texas Senator Ted Cruz in Court ah ka dinpi ding a ti. Anih hi 2000 kum Bush hrang rak ding zotu a si.Trump hrangah beisei ding a tam lo. Asinan lamzin a pit hrih lo. State Hluttaw pawl le Supreme Court cangvaihnak thlir phawt a ṭul a si hi!\nMipi nih:Trump an huat ning’Le hitluk an tuah to mihi cu’Ka lungthin a fak ko.


UN in Sii vai company pawl ih phanbikmi Cannabis thawn pehparmi a Policy a thleng | Falam Online Media\nDecember 3, 2020 December 3, 2020 Ni Hnem Sung\t0 Comments\nRiittheih lakih ṭihnungbik cocaine, Fentanyl, morphine, Methadone, opium tvk thawn sinak bangran ih rak ret/ruah mi cannabis (siichauk tivek) thawn pehpar in December 2 ah UN in a Daanhrampi a rem a si.\nTuhlan kum thawngtel sung natnak damternak sii vai ih rak hman mi Cannabis cu 1961 kum ah UN in Sii vai hrang ih ṭhathnemnak neilo tiah thilṭihnung dinhmun in riittheih dokalhnak UN Daanhrampi ah a rak khum.\nAsinan, tu ah, World Health Organization ih thuburnak zar ah UN Commission on Narcotic Drugs member ih tel rampi palai pawl in vote thlaknak an nei ih Cannabis thawn pehpar mi UN policy remsal duhtu rampi palai pawl in 27-25 in vote thlak an neh ruangah Cannabis cu Sii vai tuahnak ih hman theih dingin UN riittheih dokalhnak Daanhrampi cu an remṭha a si.\nReclassifying the narcotic following WHO recommendations on marijuana and its derivatives. https://t.co/4hN8LUkGpD\n— HYPEBEAST (@HYPEBEAST) December 3, 2020\nUN pi in hitiih policy a thleng ruangah UN member a si mi ram pawl ah Cannabis zalen zetih hman theih ding tinak a si lo ih Sii vai tuahnak/zirnak dingah zalen zetin Cannabis hmantheih dingin lamziin a ongsak sawn mi a si.\nSii vai hrang silo, riittheih zawng ih hmangtu cu a umnak rampi Daan vekin cozah lam in hmalaknak an nei thei thotho a si.\n← Falam ah Thli/Ruahkham Bualrawn sak tum a si ih Khawi Hmun ah sak sehla ṭha ding\nPathian cu Siangpahrang a si tiih autu Mibur in California Tlangpar ah Thing Cross an Phun →\nEgypt ah Kum 2500 hrawng rei zo mi ThlanKuang 14 hmusuak


Chin Ramkulh Falam Khawpi Ih Tlawnginn Pakhat Ah Bomb A Puak – Vapual Auaw\nChin Ramkulh Falam Khawpi Ih Tlawnginn Pakhat Ah Bomb A Puak\nMay 26, 2021 vapual auaw Chin Thuthang 0\nChin ramkulh Falam khawpi cinmual vengih um Ah-tha-kah 2 tlawnginn ah bomb a puak thu kiangkap mipi hnenin theih a si ih bomb puak sulhnu khal hmuh a si.\nCinmual veng ah thah kah 2\nMay 26, zinglam nazi 2 hrawngah bomb puak a si ih bomb puak lai caan ahcun zohman zoh ngam loin ,tuizing khawvang hnuah an zoh cu bomb puak ruangah cazirnak hmun tlawnginn hrekkhat a siat thu mit hmutu cun a rel. Tuhrih ahcun bomb puak ruangah hriamhma tuar le thi an um thu theih a silo. Cinmual veng Ah-thah-kah tlawnginn sungih bomb puak thuhla kan ngan theh hnuah Matubuk vengih Ah-mah-kah 5 tlawnginn sung khalah bomb a puak tiah theih bet a si.\nMatubuk ah mah kah 5\nRalkap cun May 24 in ramsung hmun tinkim ah tlawng hminpe pe dingin caan a on thokih Chin ramkulh sungah myone 9 lakin myone 7 ah tlawng hminpe an um ih cumi sungin Falam khawpi ah tlawng hminpe an tam bik tiah fimzir zung cun thu an rak suah. May 25 ih tlawng hminpe cazin cu theih a si hrih lo.\nMay 24 ih Chin ramkulh sung myone hrekkhat in tlawng hminpe cazin an tarlangmi cu Falam ah 244, Tonzang ah 205, Tedim ah 198 le Hakha ah 28 tipawl an si tiah fimzir zung hotu cun a rel. Mindat le Kanpetlet ahcun mipi humhimtu le ralkap buainak ruangah tlawng hminpe an um lo tiah theih a si ih mipi tamzet cu himnak hawl in hramlak ah an tlan a si.\nRalkap In Falam Peng Lumbang Khua Ih Lai Meithal Nei Pawl An Laksak Thluh\nChin Ramkulh Falam Khawpi Tlawnginn Hmun 2 Ah Bomb A Puak


Ralhrang In Nweinn Khua Ih Fala Pawl An Sualpi – Meifar\nRalhrang In Nweinn Khua Ih Fala Pawl An Sualpi\nJanuary 21, 2022 admin Myanmar 0\nSagaing ramṭhen, Pale peng, Nweinn khua ih um fala / nunau ṭhenkhat cu ralhrang pawlin an sualpi ṭheu tin kiangkap ih um khua mipi pawlin media hnenah an sim thei. Nweinn khua cu hlanlai ralbawipi Bohmu Gyoke Kyaw San ih suahsemnak khua a si ih a sungkhat pawl khal an um lai.\nRalhrang pawlin tualsung mipi kilhimtu an hawlnak ah himi khua sungah umhmun an khuar, helicopter in ralhrang pawl cu an thiar thluh lawk nan January 19, 2022 sun ah hilocpter in an va thlahsal ih an khuasung ih um Pyu Saw Htee minung 20 hrawng cu doawkdan an zirh rero lai.\nTualsung mi pakhat in, “Nweinn khuasung ah ralhrang pawl umhmun an khuar ih nunau pawl an pawngsual. Fala pawl cu an ningzak ruangah an relsuak ngam lo, Nweinn khua cu ralbawi hlun Bohmu Gyoke Kyaw San ih khua a si ih a sungkhat pawl khal an um lai.\nAn khua ah ralhrang pawl an va lut ih tlansuak lo, ihkhun hnuai ih relh fala pawl cu an kai. Zingzoinak an tuah ih an hnipuan pawl an phelhter thluh hnuah duhtawk in an sualpi thu kiangkiang ih um khua mipi pawlin an rel.\nAn khua kiang Ohnhnauk khalah hi thil a thleng ve nan fala pawlin an relsuak ngam lo, tuar thei nawn lo fala ṭhenkhat in tuhnui lawngah an relsuak. An khua kiangkap ih um ralhrang lamtang pawl khal an thinheng tuk ih mipi lam an tang phah, a hring ihsin a sen ah an lut” a ti.\nNweinn khua kiangkap hrawng ah tualsung mipi kilhimtu le ralhrang pawl hi an doaw ṭheu ih ralhrang pawlin doawknak helicopter an hmang. Mipi inn le lo an siatsuah ih inn an urkang, sualnak nei lo khuasung mipi pawl an that. An kaihmi ṭhenkhat cu ralkham awknak ah an hmang ih an hruai vivo.\nCNF/CNA le CDF Tawlrelnak In Tlawnginn Ah Chin Thantar An Zar


Chinram le Mizoram ah nasa zetin Linghnin - The Chin Times\nThe Chin Times > Thuthang > Chin News > Chinram le Mizoram ah nasa zetin Linghnin\nChinram le Mizoram ah nasa zetin Linghnin\nIndia le Myanmar karlakih um Mizoram le Chinram cu tuizing, June 22, zinglam nazi 5AM hrawngah nasa zetin ling a hnin thu theih a si. Linghnin ih natsat zia hi Magnitude 5.8 ih cak a si. Mizoram le Chinram ramri ih umpawl ahleice in an tuarna cuang.\nMizansun lam ah khan Mizoram Aizawl district sungah Lat:23.80N & Long:92.96E in leilung sung 35km ihsin Magnitude 5.1 in a rak hnin thawk rero zo. Hi Linghnin hi Mizoram Champhai district Khawbung khua ihsin 5km hrawng ihsin hninmi a si.\nKan Chin ramkulh Ṭio khua le khawte Dangdang khal nasa takin a hngawr thu theih a si. Ahleice in Mizoram ri Ṭio (Khawmawi) hi a bese cuang tiin an sim. Falam pengih khawte hmun tampi ah an tuar ve nasa nan, Mizoram Champhai district le ramri ih Ṭio khua pawl hnak cun zia um deuh in an sim.\nHivekin Chinram lole Mizoram ih linghnin bese zet hi theihban cin ah a rak um tuk lemlo. Tuiṭum hi a bese zetih Mizoram le ramri (Ṭio khawmawi) lam cu inn le Biakinn khal an khing ṭeuhṭeuh ih tuk a sum zet.\nPrevious Article AA Thuhla Ruangah Thuthanglatu Mi 4 Cu Council Zung Ah An Zuar\nNext Article Lairawn Post Thuthangca suahnak inn a kang\nOctober Thla Sungah Surbung Airport On Puai Tuah Ding; Video


Thih Ih Hlawknak: Dr. S. Ṭha Nei Fai – Meifar\nThih Ih Hlawknak: Dr. S. Ṭha Nei Fai\n“Mitha an thi ih zohman in an theithiam lo, zianghman ah an siarlo. Asinan an thih tik ahcun a ra thleng dingmi thilthalo le retheih zonzaih an tuar nawnlonak hmunah an thleng (an cawl). Ziazatha a neimi pawl cu an thih tikah hnangamnak le colhhahdamnak an ngah a si” (Isai.57:1-2).\nMinung ih raal tumbik le neta bik cu thihnak a si (I Kor.15:22). Zokhal ih kan huatbik, duhlo thlurthlo bikmi a si. Asinan thihnak hi Pathian ih thlentermi a si ih a thatzia zohman in an theithiamlo ih zianghman ah an siar fawnlo, Bible in a ti. A va dik em!\nZumtu thih ih hlawknak cu: (1) Sual ih huham natnak in an luat (Rom 6:7). Zokhal nat neilo kan umlo. Khirhkhan deuh tuar le tuarlo, phuntam deuh nei le neilo lawng kan si. Cucu siivai le sibawi ih an neh le nehlo a um.\nZohman in cuih kan tuarmi natnak khirhkhan le harnak in kan ruun aw theilo. Cuih natnak in Pathian in thihnak hmangin a mipawl a runsuak theu. Zumtu thi cu sualih huham natnak in an luat verver… Amen.\n(2) Leitlun harnak a phunphun an suahsan (Isai.57:1): Kan hrangih thabik, dikbik le nuambik cu Bawipa lawnglawng in a thei ih in pe thei, in tuahsak thei. Mithapawl cu cuih harnak an tuar Bawipa’n a siang nawnlo ih an nunnak a laak sak.\n(3) Retheih zonzaihnak in an cawl (Isai.57:2): Leitlun cu zing kan thawhin thinbangnak le beidonnak thusia hlasia lawnglawng kan thei. Innsang nunnak ding hawlin kan taksa a zonzai tuk, kan ram dinhmun phunphun ruatin kan thin a pit hluahhlo.\nCumi sungin Bawipa’n a mi, hrekkhat cu colhsan hai seh, a ti ih an nunnak a laksak. Hahdam takin an cawl hiahhiah. Helhkam an nei nawnlo, buaipi an nei nawnlo. Colh taktak in an cawl.\n(4) Nuamsawn ram an thleng (Luka 16:22): Kan ram a hartuk ruangah mihrek cu ramnuam sawn ah an feh. Ramhar bik suahsan ih ramnuam sawn duhdawtmipawl an feh thei, an thlen thei tikah a pek ahcun kan tuar theilo, kan ngaithiam theilo. Asinan khua a rei cun a ziaum saal.\nKan duhdawtmi in leiharnak suahsan in leitlun ramnuam hmuahhmuah hnakih a let thawng tampi ih nuam “Vancung Ram” ah Bawipa’n a hruai. Kaa ih simthiam lo, thinlung ih ruah banlo ih cuih Ramnuam an thlen hi “lungawipi sawn ding” kan si.\nKan duhthusam vek hmanin kan duat theilo, kan cawm theilo, kan domkaih ban lomi Bawipa’n A mai zoh, enkawl, kilhim dingin a hnenah in hruaisak hai. Bawipa’n in sawng sawn a si.\nLazaras cu leitlun a damlai ahcun milian pai’ rawl tilfuan rori bawhin a sangka kiangah a va to. Uico in a hmaa an liahsak rero. Sinan a thih cun “Vancung Rawleinak Puai” ah vanmi in an hruai (Luka 16:22) a ti. Leitlun ih a phutban lomi a tong thlang.\n(5) Vancung mi thawn an leengza (Heb.12:22): Dr. Billy Graham in zumtu cu kan pianthar ni thokin vancungmi pahnih ciarin in kil, a ti. Kan thihin kan taksa ruangpi sungin kan thlarau a suakih in kiltu vancungmi in Paradis ah an hruai. Cuihhmun ah vanmipi rualin hlarem mawi thawn an rak hmuak. Van siangpahrang fa rori kan sizia kan tep, kan ceen kumkhua thlang ding.. Hallelujah.\n(6) Jesuh an tong, Immanuel in in umpi nan Pathian cu Thlarau a si ruangah mitin kan hmu theilo. Thlarau cu thlarau lawngin a hmu thei. Zumtu in kan thih lawnglawng ah in rundamtu Nunnem Jesuh a hmu thei. Kan duhdawtmi fehciapawl cun an hmu zo, an tong ngah zo.\nZumtu Khristian hmuahhmuah ih kan hngahhlap bik le ton kan hiarbik cu Tuufano Jesuh hmuh le ton ding hi a si. Zumtu thi hmaisasa in an hmu hmaisa, an tong hmaisa a si mai. A fehcia zumtu hmuahhmuah in leiram an manglo, leimi zohman an ngai fawnlo. Curuangah duhdawtmi unau “Mah ngailotu Ngai” kan bansan tum pei.\nMah duhlotu le ngailotu tlangval maw fala simaw ngai rero, kawh rero, ng asir rero, leen rero, thluun rero, hlam rero hi a bangthlak men, a aatthlak men lo sawm? Kanmah khal a reihlan ah kan feh kei kan tongaw ding paam si. Thih phanglo, har manglo, nat theilo riai in kan leengzaa ding. Amen, Amen, Amen\nRIP: Nikhat Ah An Nupa In An Thi, An Nu Cu Naupai Lai A Si\nEvan. Ngun Nei Mang An Kai


Chin Ramkulh Hruaitu Pu Terrance San Mawi NiKhuai In Mual In Liamsan - World Meifar\nChin Ramkulh Hruaitu Pu Terrance San Mawi NiKhuai In Mual In Liamsan\nFebruary 11, 2021 Salai Tiamte Chin 0\nChin State Administration Council Chairman Pu Terrance San Mawi NiKhuai (kum 65) cu tuizing February 11 zinglam ah lungphucawl in mual in liamsan a si. February 1, 2021 ah Myanmar ramsung thuneihnak cu ralkap pawlin an la ih ram hruaitu dingah mithar an la vivo.\nChin ramsung kaihruaitu dingah sibawipi hminthang Dr. Ni Khuai ih fapa upabik Pu Terence San Mawi Nikhuai cu February 2 ah ṭuanvo an pe.\nHimi thuhla ah CH pawlin an phone ih Pu Terence San Mawi in “Thuhnokbuai lai ah ṭuanvo pek ka siih ziangti’n a si ding timi tla ka thei ve hrih lo. Asinan, ram le miphun hrangah ti thei tawk thazang suah in ka ṭuan ko ding. Nan zapi ih ṭan le bawmnak ka ṭul tuk” tiah arak sim.\nPu Terrance San Mawi NiKhuai cu Chin ramsung ih high court ah Chief Justice arak si, cumi hnuah Chin State Administration Council Chairman ṭuanvo pek a si nan February 11 zinglam ah lungphucawl in a thi.\nA pa Dr. R. Ni Khuai Ih Thuanthu: Dr.R.Ni Khuai cu Falam peng Lumte khua mi a si ih kum 1919 September ni 19 ah a suak. A pa cu Wkh Major Kap Cong (MBE; BGM) a si ih a nu cu Pi Lang Hngel a si. Suahpi unau pali a nei ih amah hi upabik a si.\nKum 1925 June in tlawngkai a thok. Phun hrek ihsin phun li tiang Congkua phunli tlawng ah, phun nga ihsin phun sarih tiang Falam Middle School ah, phun riat le phun kua cu Sagaing High School ah, phun hra cu Rangoon ih St.John High School ah a kai ih 1937 kum ah phun hra a ong.\nI Sc cu Rangoon State College in a ong. Second MBBS cu Rangoon Medical College in 1940-41 ah a ṭheh. Kum 1943 in India ram ih University of Lucknow ah sibawi a zir peh ih kum 1949 December ni (20) ah MBBS dikari a ngah. Laimi lakah a hmaisabik MBBS dikari ngahtu a si.\nIndia ihsin a tlun tikah Rangoon ih General Hospital (RGH) ah hnaṭuan a thok. Kum khat RGH ih hna a ṭuan hnu kum 1952-1955 sung England ram ih Edinburge University ah Surgery Special in a zir ih ‘A’ class in a ong. Kawlram sungah FRCS dikari ngahtu a pahnihnak a si.\nCuruangah acozah upa in Rangoon ih sibawi zirnak tlawng sazaci (professor) ṭuan dingin hnaṭuan an pek. Asinain a pa ih thu a ngainak in siseh, amah thinlung suak ih Lairam le Laimi phun a seherhnak ruangah siseh Rangoon ih Professor ṭuan dingah cohlang lo in thu a khirh. Curuangah amah ih hrilnak bangin Falam sizung ih hnaṭuan dingin kum 1957 ah acozah in an thlah.\nFalam sizung ih hnaṭuan a thok tikah Falam sizung cu ihkhun (75) a um. Amah ih Special a zirsuakmi cu Surgery a si bangin thilri umsun thawn hna a ṭuan ruangah mina tampi in Falam sizung an ra pan ciamco. Hnaṭuan thei dingin tlunlam upa pawl hnenah thilri a dil ṭheu ih an pek ṭheu ruangah operation tuahtheinak thilri tla kim in a um thei.\nCulawng si loin kum 1963 ah ihkhun 100 ah acozah in a ṭhan. Mina ihnak ding innpi pathum saknak tla a ngah. Dr. R.Ni Khuai Falam ih hna a ṭuan sungah Nu le Nauhak kilkhawinak (MCH) a din ih a hlawhtling zet. Cun, nauhak kilkhawidan ca-uk, First Aid ca-uk, sii indan le sii eidan ca-uk le Harhdamnak ca-uk pawl tla a tuah.\nDr.R.Ni Khuai cu acozah hnaṭuantu pakhat a si bangin Falam ih kum hleihnih a um hnu kum 1969, December ah Mandalay sizungpi ah a ṭhawn. Kum 1971 ah Mandalay ihsin Yamethin ah, kum 1973 ah Meikhtila ah a ṭhawn.\nMeikhtila sizungpi ih kum ruk hna a ṭuan hnu ah kumkim pinsin in kum 1979 ah pinsin a lak. Pinsin a lak hnu ah Meikhtila ih anmai’ inn ah kum hleikhat a um. Kum 1990 ah England ram, Town Bridge khua ah a nupi Jasmine Hope ih fingkhawi ding le tuamhlawm dingin a feh. Dr.R.Ni Khuai cu kum 2003 May ni 8; amai’ kum 82 a kim tikah leitlun a nunnak in a cawl. Fapa (6) le fanu (4) a nei. (Rev. Khar Thuan)\nAn Innhnen Tei Uico A Bo Ringring Ruangah An Nupa In A That >>>\nNaupai Nu Pakhat Cu Danglam Zetin Naute Dang A Paisal


Kalaymyo Peng Doawknak Ah Ralhrang 5 An Thih Ruangah Ralhrang In Khua An Urkang – Meifar\nKalaymyo Peng Doawknak Ah Ralhrang 5 An Thih Ruangah Ralhrang In Khua An Urkang\nKalaymyo pengsung, Shapo khua ah tualsung mipi ralkap le ralhrang pawl an kapaw ciamco. May 2 ihsin May 3 simlam tiang an kahawk hnuah ralhrang pawlin doawknak helicopter pahnih an hmang.\nNihnih sung an doawknak ah ralhrang 5 an thi. Shapo khua kiangkap hmun pathum ah doawknak a thleng. Ralhrang pawl ih hmanmi Drone khal mipi ralkap in an kah siatsak. Tualsung mipi ralkap CDF-KKG, PDF (Kalay), CNDF, RKDF le ပ.က.ဖ pawl an tangtlang.\nMay 3 simlam nazi 3:00 hrawng ah Kalaymyo ihsin ralhrang helicopter pahnih an poksuak ih bomb an thlak. Ralhrang pawlin sun le zan rori Shapo khua ah ralthuam picang an kap. May 3 simlam nazi 4:00 hrawngah tualsung mipi ralkap pawlin Shapo khua cu an suahsan.\nNazi 5:00 hrawngah ralhrang le Pyu Saw Htee pawl cu Shapo khuasung ah an va lut ih inn pawl an urkang. May (1) khalah ralhrang pawlin Sii khua ah inn 800 an urkang, Myittha tiva kiangkap doawknak ruangah khuasung mi 10,000 lenglo cu raltlan in an um.\nṬek In Chin Raltlan A Tlak That\nFalam-Hakha Karlak Ah CDF-Hakha Le Ralhrang Pawl An Kapaw


Nupi 9 Neitu In Fa Neih A Tum Thlang, Zobik In Nau An Keng Hmaisabik Ding Ti Cu A Thei Lo – Meifar\nNupi 9 Neitu In Fa Neih A Tum Thlang, Zobik In Nau An Keng Hmaisabik Ding Ti Cu A Thei Lo\nBrazil mipa Arthur in nupi 9 a nei ih a hminthang. Kan dungte ah a nupi pakhat Agatha in a ṭhenfel. Agatha in nunau tampi thawn pasal tawnawk cu a duh nawn lo, amah lawngin Arthur hi a nei duh ruangah an ṭhenaw fel.\nBrazil ram ah nupi tampi neih an siang lo nan Arthur in a nei thotho. São Paulo khawpi ih Catholic biakinn ah kutsihnak an nei. A nupi zaten diriamnak pek thluh a tum ruangah itpit caan hi time-table in a tuah. Nupi 9 a neih ruangah a caan ahcun a har ve zet a ti.\nArthur in, “Kan nupa-nun cu a nuam tuk. Ihkhun parih an cangvaihdan cu a bangaw lo cio. Time-table vekin ka cangvai ṭheu ruangah harsatnak ka ton caan khal aum. Nuamnak in ka itpit lo caan khal aum, a caan a kim ruangah ka itpi men caan khal aum. A caan ahcun ka nupi pakhat ka itpit laiah midang ka nupi ka ruat caan khal aum ṭheu” a ti.\nCuruangah tu’ahcun time-table vekin an cangvai nawn lo, an zaten an ittlang khawm thluh ih an dinhmun khal a ṭhah phah sawn. A nupi ṭhenkhat in fa neih an duh hrih lo ih ṭhenkhat in an duh. Arthur in fa neih a tum thlang ih zobik in nau an keng hmaisabik ding ti cu a thei hrih lo.\nArthur in, “Naupai hmaisabik cu kan tuamhlawm hmaisabik ding. Naute cu kilkhawitu an tam ding ruangah a hlunghlai zet ding, midang khal nau neih an duh phah ding” a ti.\nChina Ram Ah Hnaṭuan Dingin An Va Feh Ih An Kai, Thla 9 Sung An Thuhla An Thei Nawn Lo\nAustralia Cozah In Damlo Khirhkhan, Beisei Ding Um Nawn Lo Pawl Cu Nunnak Cemter An Siang